Bajet 2023 cerminan komitmen pelihara Keluarga Malaysia

KUALA LUMPUR, 10 Rabiulawal 1444H, Jumaat – Pembentangan Bajet 2023 bertemakan ‘Keluarga Malaysia, Makmur Bersama’ yang mencakupi semua golongan, jelas menunjukkan komitmen kerajaan dalam memastikan kepentingan seluruh Keluarga Malaysia terpelihara.

Menteri Pengangkutan Datuk Seri Dr Wee Ka Siong berkata bajet yang memperuntukkan sejumlah RM372.3 bilion itu, dapat dimanfaatkan seluruh rakyat Malaysia terutama golongan belia dan B40.

Beliau berkata antara lain, kerajaan bersetuju menanggung bayaran lesen di bawah program MyPSV serta bayaran lesen memandu motosikal kelas B2, dapat menggalakkan lebih ramai mengambil lesen dan membolehkan golongan B40 mencari pekerjaan.

“Ini sekali lagi meningkatkan daya saing dan pada waktu yang sama mereka dilindungi insurans apabila mereka ada lesen. Soal perlindungan insurans itu tidak jadi masalah.

“Sebagai contoh, kalau mereka nak memohon jadi pemandu semua kos untuk mendapatkan lesen itu ditanggung kerajaan…bagi mereka terlibat dalam penghantaran barangan juga dapat insentif dan saya juga gembira pemandu teksi diberi ganjaran dalam Bajet 2023,” katanya ketika ditemui di lobi Parlimen selepas sesi pembentangan Bajet 2023 di sini hari ini. – Bernama


RM84 juta diperuntuk pembangunan Kampung Baru Cina sepanjang 2021

KUALA LUMPUR, 30 Safar 1443H, Khamis – Kerajaan memperuntukkan RM84 juta bagi pembangunan Kampung Baru (Cina) bagi 2021 untuk kemudahan infrastruktur dan komuniti di kawasan itu.

Timbalan Menteri Perumahan dan Kerajaan Tempatan Datuk Seri Ismail Abd Muttalib berkata daripada peruntukan itu, RM69 juta adalah untuk program pembangunan infrastruktur, RM5 juta untuk program bantuan baik pulih rumah dan RM10 juta untuk skim pinjaman khas penduduk Kampung Baru.

“Sehingga kini, terdapat 613 Kampung Baru di seluruh Malaysia terdiri daripada tiga kategori iaitu kampung baru yang diwujudkan semasa darurat bagi mengatasi ancaman komunis, kampung baru rangkaian iaitu penempatan masyarakat Cina di pinggir bandar dan kampung nelayan atau kampung bagan yang menempatkan masyarakat Cina yang bekerja sebagai nelayan,” katanya.

Menjawab soalan Wong Kah Woh (PH-Ipoh Timur) berhubung perkara itu di Dewan Rakyat hari ini, Ismail berkata hingga 1 Sept 2021 sebanyak 216 projek pembangunan infrastruktur kecil di Kampung Baru sedang dilaksanakan melibatkan peruntukan RM19.8 juta.

Beliau berkata Kementerian Perumahan dan Kerajaan Tempatan sedang berbincang dengan Kementerian Perpaduan Negara bagi mencari pendekatan lebih baik untuk meletakkan Kampung Baru berkenaan di bawah kementerian lain demi meningkatkan perpaduan dan merapatkan hubungan penduduk Kampung Baru dengan masyarakat.

Sementara itu pada sesi Waktu Pertanyaan Menteri, Menteri Perumahan dan Kerajaan Tempatan Datuk Seri Reezal Merican Naina Merican berkata setakat 30 Sept 2021 sebanyak 79 projek perumahan swasta meliputi 17,724 unit rumah disahkan sebagai terbengkalai di Semenanjung mengikut Akta Pemajuan Perumahan (Kawalan dan Perlesenan) 1966 (Akta118).

Jumlah itu melibatkan 11,824 pembeli, katanya.

Beliau berkata 82 peratus atau 65 projek daripada jumlah keseluruhan projek yang terbengkalai adalah disebabkan tahap kewangan syarikat yang lemah.

Reezal Merican berkata antara kaedah pemulihan dan penyelesaian projek perumahan terbengkalai yang diambil oleh pihak kementerian bagi membantu meringankan beban pembeli ialah kaedah pengantaraan dan pemulihan melalui penyelesaian dengan pembeli iaitu menjual semula rumah kepada pihak pelikuidasi. – Bernama


Taliban tarik balik kebenaran pelajar perempuan bersekolah

KABUL, 21 Syaaban 1443H, Khamis – Taliban menarik semula keputusan bagi membenarkan semua pelajar perempuan sekolah menengah di Afghanistan kembali meneruskan sesi persekolahan.

Semua sekolah di negara itu sepatutnya dibuka semalam selepas beberapa bulan ditutup sejak Taliban mengambil alih pentadbiran pada Ogos tahun lalu.

Bagaimanapun, Kementerian Pendidikan secara tiba-tiba mengumumkan penutupan sekolah yang menimbulkan kekeliruan, sekali gus menyebabkan pelajar perempuan kecewa dengan keputusan berkenaan.

Lebih menyedihkan, ada yang dipaksa supaya kembali semula ke rumah masing-masing selepas tiba ke sekolah.

Sebelum ini, pelajar perempuan melahirkan rasa teruja untuk kembali bersekolah.

Bukan sekadar pelajar perempuan sahaja, ibu bapa turut melahirkan rasa kecewa dengan keputusan yang dikeluarkan hanya seminggu selepas Kementerian Pendidikan mengumumkan pembukaan semula sekolah bagi pelajar perempuan.

Sementara itu, masyarakat antarabangsa mengutuk keputusan berat sebelah Taliban yang hanya membenarkan pelajar lelaki bersekolah dan membiarkan pelajar perempuan kekal di rumah. – Agensi


Korban gempa bumi Indonesia kini 162

JAKARTA, 27 Rabiulakhir 1444H, Selasa – Angka kematian akibat gempa bumi di Indonesia meningkat kepada 162 orang, kata agensi bencana negara itu pada Isnin.

Menurut Gabenor Jawa Barat, Ridwan Kamil berkata, lebih 700 orang dilaporkan cedera dalam kejadian gempa bumi berukuran 5.6 skala Richter, tengah hari semalam.

Katanya, kebanyakan mereka mengalami tulang patah atau kecederaan lain seperti luka.

“Ketika ini hampir 14,000 penduduk berada di pusat perlindungan sementara,” katanya.

Dalam kejadian pada jam 1.21 petang Isnin, gempa bumi kuat melanda Kabupaten Cianjur  di Jawa Barat, Indonesia.

Gegaran turut dirasai di Jakarta dan wilayah lain, termasuk Rancaekek, Tangerang Selatan dan Depok, menurut Agensi Meteorologi, Klimatologi dan Geofizik.

Banyak infrastruktur termasuk sekolah, hospital dan pejabat kerajaan terjejas.

Sementara itu, Kementerian Luar Turki mengeluarkan kenyataan sebagai menyatakan kesedihan mendalam terhadap tragedi di negara itu. –  Agensi


Polis kenal pasti pemilik akaun media sosial sebar gambar berunsur fitnah

IPOH, 23 Rabiulakhir 1443H, Ahad – Polis sudah mengenal pasti pemilik akaun media sosial yang dipercayai menularkan gambar berunsur fitnah berhubung kejadian pergaduhan melibatkan empat individu sehingga menyebabkan kematian di Jalan Ashby di sini pada Khamis lepas.

Ketua Polis Perak Datuk Mior Faridalathrash Wahid berkata pihaknya akan memanggil individu terbabit yang memuat naik gambar di tempat kejadian sehingga mendapat perhatian masyarakat umum yang memaparkan tindakan pegawai polis dari Balai Polis Sungai Senam di sini, meleraikan kejadian pergaduhan berkenaan.

“Siasatan sudah dijalankan dan gambar yang ditularkan itu diambil semasa anggota polis sampai ke tempat kejadian ketika seorang daripada suspek sedang bergelut dengan si mati.

“Polis telah bertindak cepat untuk menahan mereka yang terlibat sehingga berjaya menahan ketiga-tiga suspek di tempat kejadian.

“Orang ramai diminta supaya berhati-hati membuat ulasan sendiri yang tidak benar,” katanya pada sidang media Pelancaran Op Cegah Jenayah Khas Kontinjen Perak di sini yang berakhir kira-kira pukul 3 pagi tadi.

Gambar yang ditularkan memperlihatkan seolah-olah pihak polis tidak meleraikan pergaduhan tersebut dan susulan itu, kes disiasat di bawah Seksyen 505(b) Kanun Keseksaan dan Seksyen 233 Akta Komunikasi dan Multimedia 1998.

Mior Faridalathrash berkata ketiga-tiga suspek masih dalam tahanan reman dan pihak polis akan merujuk hasil siasatan kepada Timbalan Pendakwa Raya untuk arahan selanjutnya.

Tiga bersaudara berusia 34 hingga 60 tahun, direman selama tujuh hari bermula Jumaat lepas bagi membantu siasatan kes bunuh seorang lelaki dalam pergaduhan di hadapan sebuah warung di Pasar Pagi Flat Ashby.

Mangsa Muhammad Noor Faqih Mohamed Ariffin, 29, maut dipercayai akibat dicekik semasa bergelut dalam pergaduhan dengan tiga lelaki terbabit kerana dikatakan mencuri ‘portable speaker’. – Bernama


Hampir 5,000 tandatangan petisyen gesa kerajaan laksana moratorium automatik

BANGI, 26 Syawal 1442H, Isnin – Dewan Perniagaan Melayu Malaysia (DPMM) melancarkan petisyen, semalam bagi menuntut kerajaan melaksanakan pemberian moratorium automatik buat semua rakyat yang berhak termasuk golongan B40, M40 dan T20.

DPMM berkata, sejak Perintah Kawalan Pergerakan (PKP) dilaksanakan sehingga kini, pelbagai golongan masyarakat dan usahawan terjejas serta terkesan secara langsung dek kerana pelbagai sekatan dan prosedur standard operasi (SOP) yang dikenakan.

“Kami memahami bahawa perkara yang dilakukan oleh kerajaan adalah untuk membendung daripada penyebaran pandemik COVID-19.

“Walau bagaimanapun, dalam keadaan kes yang kian meningkat, kami sangat memohon untuk diberikan moratorium terus kepada semua lapisan masyarakat,” katanya.

Dalam pada itu, DPMM berkata, berdasarkan hasil kaji selidik dan perbandingan dengan semua bentuk bantuan yang diberikan oleh kerajaan, pihaknya mencadangkan beberapa penambahbaikan boleh dilaksanakan dalam Program Strategik Memperkasa Rakyat dan Ekonomi Tambahan (PEMERKASA+) yang telah diumumkan oleh Perdana Menteri, Tan Sri Muhyiddin Yassin.

“DPMM menggesa moratorium pinjaman automatik ke atas semua jenis pinjaman khususnya yang melibatkan perbankan, peminjam berlesen, syarikat kredit termasuk kad kredit kepada mereka yang tidak mendapat pendapatan tetap untuk sepanjang tempoh sehingga Program Imunisasi Kebangsaan COVID-19 berjaya mencapai 80 peratus.

“Atau 27 juta orang yang mana dahulu. Tempoh yang dijangkakan untuk ia dilaksanakan adalah sehingga 31 Disember 2021,” katanya.

Terdahulu, dalam PEMERKASA+ bernilai RM40 bilion, Muhyiddin mengumumkan, semua golongan B40 dan rakyat yang terjejas ekoran kehilangan pekerjaan serta perusahaan mikro dan PKS yang tidak dibenarkan beroperasi dalam tempoh PKP diberi pilihan untuk mendapatkan kelulusan moratorium secara automatik selama tiga bulan atau boleh memilih untuk mendapatkan pengurangan bayaran balik secara ansuran sebanyak 50 peratus selama tempoh enam bulan.

Inisiatif itu akan dilaksanakan segera pada Jun 2021 dan dijangka memanfaatkan lebih lima juta peminjam dengan nilai sehingga RM30 bilion.


Penerima vaksin Sinovac boleh pilih jenama sama untuk suntikan penggalak

PUTRAJAYA, 6 Rejab 1443H, Selasa – Penerima suntikan vaksin dos primer Sinovac kini boleh memilih jenama yang sama untuk suntikan penggalak mereka, kata Menteri Kesihatan, Khairy Jamaluddin.

Beliau berkata, keputusan itu disebabkan keengganan penerima vaksin Sinovac untuk mengambil dos penggalak berbeza seperti Pfizer-BioNTech dan AstraZeneca.

“Walaupun Kementerian Kesihatan (KKM) masih percaya dalam menggalakkan mereka mengambil dos penggalak Pfizer atau AstraZeneca, tetapi any booster is better than no booster,” katanya.

Menurut Khairy, terdapat 3.5 juta penerima dos primer Sinovac yang masih belum menerima suntikan penggalak, dan KKM akan mengeluarkan janji temu untuk mereka.

Terdahulu, beliau berkata, warna sijil vaksinasi bagi penerima Sinovac dalam aplikasi MySejahtera juga akan bertukar kepada putih sekiranya mereka tidak mengambil dos penggalak sebelum Mac.

“Jika mereka tidak mendapat dos penggalak pada Februari, sijil vaksinasi berwarna kuning mereka akan bertukar kepada putih mulai 1 Mac 2022,” katanya.


Korban petugas barisan hadapan di Syria meningkat

BEIRUT, 14 Muharram 1442H, Rabu – Jumlah kematian petugas barisan hadapan yang memerangi wabak COVID-19 kian meningkat di wilayah-wilayah dikuasai pemerintah Syria.

Hal itu berikutan set alat perlindungan diri (PPE) semakin berkurangan, lapor Human Rights Watch (HRW).

Kumpulan hak asasi itu berkata, kebanyakan doktor yang meninggal dunia disebabkan gejala berkait rapat dengan COVID-19, tambahan pula mereka tidak menjalani sebarang ujian saringan wabak berkenaan.

“Perkara ini semakin membimbangkan. Laporan kematian doktor dan jururawat akibat COVID-19, bertentangan dengan angka rasmi,” kata penyelidik HRW Sara Kayyali.

Setakat ini, Syria telah mencatatkan 2,830 kes termasuk 116 kematian.

Bagaimanapun, Kementerian Kesihatan mengakui bahawa mereka tidak mampu untuk mengadakan ujian saringan secara meluas di wilayah-wilayah berkaitan.

Sebanyak 33 kematian membabitkan para doktor telah disahkan akibat simptom berkait rapat dengan COVID-19, menurut angka rasmi diterbitkan pada Ogos.

Selain itu, sebanyak 64 kematian penduduk akibat wabak itu telah direkodkan.

“Doktor dan jururawat yang berkhidmat pemerintah mendakwa mereka tidak mempunyai PPE yang mencukupi, terutama di kawasan luar bandar, “ kata pemerhati yang berpusat di New York.

Set alat perlindungan diri yang disediakan oleh Pertubuhan Kesihatan Sedunia (WHO) tidak mencukupi bagi menampung petugas perubatan barisan hadapan.

Pekerja kesihatan memaklumkan kepada HRW bahawa kapasiti hospital bagi merawat pesakit COVID-19 kini penuh, malah mereka juga kekurangan peralatan bantuan pernafasan. -Agensi


Taufan Rai: PBB kumpul AS$6 juta bantu rakyat Filipina

NEW YORK, 19 Jamadilawal 1443H, Jumaat – Pertubuhan Bangsa-Bangsa Bersatu (PBB) melancarkan kempen mengumpul dana sebanyak AS$6.5 juta bagi meringankan beban mangsa Taufan Rai yang melanda Filipina, minggu lalu.

Koordinator PBB di Manila, Gustavo Gonzalez berkata, pihaknya akan melancarkan kempen bermula hari ini di peringkat tempatan bersama wakil-wakil antarabangsa.

“Kesemuanya mengkhususkan kepada keperluan kemanusiaan dan perancangan utama penduduk negara tersebut.

“Kita menyasarkan untuk mengumpul sebanyak AS$6.5 juta dana akan disalurkan terus kepada penduduk,” katanya.

Menerusi dana berkenaan dijangka dapat membantu 530,000 penduduk yang terjejas teruk.

“Mereka kini terdesak kepada akses minuman, logistik kesihatan dan kemudahan sanitasi,” katanya.

Taufan Rai yang membadai beberapa kawasan di Filipina terutama di selatan dan tengah negara berkenaan telah memusnahkan harta benda.

Sehingga kini, 375 individu dilaporkan terkorban manakala ribuan berdepan kesan trauma akibat badai kuat melanda negara tersebut.

Taufan kuat itu turut memusnahkan kediaman-kediaman penduduk dan pelbagai harta benda lain, sekali gus menyebabkan bekalan elektrik di beberapa kawasan terpaksa dihentikan atas dasar keselamatan. – Agensi


Yayasan Ikhlas, BPMB serah 17,500 set PPE kepada Sabah, Sarawak

BANGI, 19 Zulkaedah 1441H, Sabtu – Yayasan Ikhlas dengan kerjasama Bank Pembangunan Malaysia Berhad (BPMB) telah menyerahkan 5,000 set alat perlindungan diri (PPE) kepada Jabatan Kesihatan Negeri Sabah (JKNS).

Pengerusi Ahli Lembaga Pemegang Amanah Yayasan Ikhlas, Datuk Mohd Rosli Ramli berkata, set berkenaan akan diserahkan kepada fasiliti-fasiliti kesihatan di bawah seliaan jabatan kesihatan negeri.

Majlis Penyerahan Set PPE telah disempurnakan oleh Pengarah Kesihatan Negeri Sabah, Datuk Dr Christina Rundi, semalam.

“Penyerahan ini adalah dalam usaha membantu kerajaan membendung wabak COVID-19 di Sabah dan Sarawak.

“BPMB telah memperuntukkan sumbangan bagi menghasilkan 17,500 sut PPE di mana 5,000 set diserahkan kepada Jabatan Kesihatan Negeri Sabah (JKNS) dan 12,500 set diserahkan kepada Jawatankuasa Pengurusan Bencana Negeri Sarawak (JPBN Sarawak).

“Usaha ini dibuat atas perbincangan dengan JKNS dan JPBN Sarawak atas keperluan yang mendesak bagi alat perlindungan diri (PPE) secara berterusan untuk meningkatkan tahap keselamatan anggota kesihatan barisan hadapan yang terlibat dengan aktiviti-aktiviti pengurusan wabak di Sabah dan Sarawak,” katanya dalam satu kenyataan, hari ini.

Beliau berkata, penyerahan 12,500 set PPE ke Jawatankuasa Pengurusan Bencana Negeri Sarawak akan dibuat pada pertengahan Julai.

Dalam perkembangan lain, Yayasan Ikhlas turut menyalurkan sumbangan kepada lebih 5,000 keluarga asnaf yang memerlukan sepanjang Perintah Kawalan Pergerakan (PKP) berlangsung bermula 18 Mac 2020 sehingga Jun lalu.

Bantuan berbentuk makanan dan keperluan asas turut disalurkan kepada golongan ini, katanya.

“Jumlah keseluruhan sumbangan yang telah disampaikan sepanjang bencana COVID-19 sehingga hari ini adalah sebanyak RM1.74 juta.

“Pihak Yayasan Ikhlas mengucapkan setinggi-tinggi penghargaan dan terima kasih kepada seluruh rakyat Malaysia yang telah menjayakan usaha murni ini,” katanya.


Surat pemimpin Hamas Khaled Meshal kepada umat Islam

INI adalah peperangan yang berbeza dari semua makna yang boleh disebut. Ia tercetus dari “kemuliaan tempat” dan kesucian dan keberkatan Al-Quds dan Masjid Al-Aqsa, dan tercetus dari “kemuliaan hari” di 10 hari terakhir di bulan Ramadan yang diberkati.

Kepahlawanan wanita dan lelaki kita di dalam menghadapi kebobrokan Yahudi di perkarangan Masjid Al-Aqsa dan gerbangnya telah meniupkan roh di dalam rakyat kita dan umat kita.

Mesej rakyat kami jelas, ia adalah perang untuk menyelamatkan bandar Al-Quds dan Masjid Al-Aqsa, serta menggagalkan komplot Yahudi yang mahu menyerang Masjid Al-Aqsa dan menguasainya, dan melakukan peng-yahudian Masjid Al-Aqsa, serta menghalau masyarakat Islam dari Masjid Al-Aqsa dan bandar al-Quds mereka.

Gaza telah datang pada saat yang tepat, dengan kekuatannya yang sudah dikenali, pihak pejuang masuk bagi mempertahankan saudara kami di Masjid Al-Aqsa dan taman Syeikh Jarrah; untuk menegaskan bahawa peperangan kita (Gaza dan Al Quds) adalah peperangan yang sama, dan pejuang Gaza bersedia untuk berkhidmat bagi seluruh rakyat Palestin dan tanah suci.

Para pejuang telah memberikan amaran kepada musuh yang menyerang Al-Aqsa dan Syeikh Jarrah, dan pejuang telah menunaikan kata-katanya.

Kita telah berjuang dari dahulu lagi sehingga hari ini pada detik yang berharga ini, dengan rasa bangga terhadap kemampuan pejuang bagi menyerang balas terhadap musuh sedalam-dalamnya dan menggoncang keamanan mereka.

Dan di dalam suasana yang diberkati ini, saudara-saudara kami penduduk tempatan berjaya meraih kemenangan di Gaza dan Al-Aqsa, sebagai langkah bagi memenuhi cita-cita untuk merdeka sepenuhnya, yang telah lama sebati dalam jiwa mereka.

Perang ini telah bermula di Masjid Al-Aqsa, yang pada hakikatnya telah meletakkan kita berhadapan dengan jalan yang tepat, ia adalah pusat pertembungan dan perjuangan secara keseluruhannya; untuk memerdekakan tanah air dan menyelamatkan Masjid Al-Aqsa serta tanah suci, serta menamatkan kepungan, mengembalikan para pelarian, membebaskan tawanan dan meraih kedaulatan dan kebebasan.

Oleh kerana itu, ia adalah peperangan kita semua, dan tidak boleh tidak, semua pihak perlu sertainya di dalam posisi masing-masing.

Wahai ahli keluarga kami di Gaza! Anda adalah kemuliaan kami. Teguhlah, kami semua bersama kamu. Umatmu (umat Islam) bersama kamu. Anda adalah kebanggaan, sesungguhnya kemenangan itu datang dengan kesabaran.

Wahai ahli keluarga kami di kawasan yang terjajah! Teruskan peperangan dan kebangkitan, marah dan lawan! kamu adalah pemilik tanah yang hakiki. Para zionis telah menceroboh tanah air, mereka mesti pergi tinggalkan tanah yang mereka ceroboh.

Wahai ahli keluarga kami di Tebing Barat, yang merupakan Tebing al-Qassam dan al-Ayyash, inilah masa untuk memulakan intifadhah (kebangkitan) yang hakiki bagi membungkam penjajah dan meraih kemenangan bagi al-Quds dan Masjid al-Aqsa dan tanah air.

Bantulah Gaza dalam memulakan perang besar untuk kemerdekaan dan kemenangan, dan untuk kembalikan pelarian ke tanah air.

Ya, kami tahu di sana ada halangan dan cabaran dari sudut keselamatan, akan tetapi bangkit lawanlah ke atas mereka, ini adalah peranan dan taqdir anda, dan kita tidak sesekali mengalah dengan halangan yang ada, malah kita tidak akan menerima sesiapa sahaja untuk menghalang kita daripada melakukan tugas ini.

Wahai ahli keluarga kami di Al-Quds, anda berada di tengah jantung peperangan serta pusat peristiwa dan keberkatan ini, teruskan gerakan dan jihad kamu mempertahankan Al-Quds.

Allah telah memilih kamu untuk menduduki kiblat pertama kaum muslimin dan tempat Isra’ dan Mikraj.

Wahai ahli keluarga kami di perkhemahan dan di luar, bantulah saudara-saudara kamu, anda adalah sekutu dalam peperangan ini di setiap tempat kamu yang berbeza-beza, dengan segala jenis dan bentuk bantuan serta usaha, semua terbuka tanpa terikat, sesuai dengan keadaan, tempat dan masa kamu.

Bumi Isra’ Mikraj adalah perjuangan kamu, dan ini adalah Masjid Al-Aqsa kamu, kemuliaan dan maruah kamu.

Untuk para ulama, masyarakat, gerakan-gerakan, ketenteraan dan kerajaan-kerajaan. Tindak balas kamu yang sedikit itu tidak cukup, kami perlukan lebih.

Ketika mana anda perjuangkan isu ini, anda sebenarnya berusaha dan pertahankan diri kamu sendiri dan bukan sahaja pertahankan umat kamu, kerana ia memang kewajipan kamu.

Orang-orang merdeka di seluruh dunia tidak pernah melupakan rakyat Palestin.

Sungguh mereka telah meletus, bangkit, melawan, dan membuka jalan yang kuat ke arah memerdekakan Masjid Al-Aqsa dan mengembalikan tanah yang dirampas.

Diterjemah oleh : Zaid Zainurrashid


Haram judi di Kedah bukan sebab perkauman

BANGI, 15 Rejab 1444H, Isnin – Keputusan mengharamkan aktiviti perjudian di Kedah bukan dibuat bersandarkan perkauman atau cubaan meminggirkan kaum lain.

Menteri Besar, Datuk Seri Muhammad Sanusi Md Nor berkata, persepsi buruk itu tidak sepatutnya timbul berikutan kegiatan perjudian tidak seharusnya dikaitkan dengan kaum di negara ini.

“Kita tak haramkan judi atas nama perkauman malah saya fikir, tidak sepatutnya mana-mana pihak mengaitkan kaum Cina dengan perjudian.

“Bukan semua orang Cina berjudi malah ramai yang tidak suka apatah lagi apabila ada anak mahu pun suami yang kuat berjudi, balik rumah kemudian pukul isteri.

“Apabila kita haramkan judi, ramai yang cakap bagus dan ucap terima kasih. Ada isteri yang maklumkan suami mereka tak lagi berjudi sampai habis duit puluh-puluh ribu sedangkan kalau buat rumah pun, dah boleh siap,”katanya dalam sembang santai di TikTok.

Muhammad Sanusi berkata, sejak judi diharamkan di Kedah awal tahun ini, banyak pihak termasuk bukan Melayu yang menyambut baik dan berterima kasih kepada kerajaan negeri kerana berani mengambil langkah tersebut.

Namun, beliau menyifatkan perkara berkenaan sengaja dipolitikkan oleh pihak yang mempunyai kepentingan tertentu.

Jelas beliau, keputusan kerajaan negeri untuk mengharamkan premis judi turut dihormati oleh kerajaan Persekutuan.

“Kerajaan negeri hanya ada kuasa berkaitan lesen premis saja melibatkan pihak berkuasa tempatan (PBT), jadi saya gunalah kuasa itu.

“Atas permintaan kerajaan negeri, kerajaan Persekutuan turut tamatkan lesen perjudian di Kedah.

“Jangan kata di Kedah ini hanya lesen premis perjudian saja kita tak beri sebaliknya lesen perjudian dikeluarkan kerajaan Persekutuan juga ditamatkan,” katanya.


Warga emas duduk di beranda ditembak rejim Zionis di Baitulmaqdis

BAITULMAQDIS, 12 Ramadan 1443H, Khamis – Tentera pengganas Israel terus bertindak ganas apabila menembak mati seorang warga emas ketika menyerbu bandar al-Khader, selatan Baitulmaqdis, awal pagi ini.

Seorang penduduk Hussein Salah berkata, bapanya Ibrahim yang berusia 80 tahun adalah mangsa terbaharu kekejaman rejim Zionis.

Dalam kejadian itu, Ibrahim yang sedang berehat di beranda terkejut apabila tentera Israel melepaskan tembakan menyebabkan kediamannya bergegar sebelum terkena bahagian muka warga emas tersebut.

Kata Hussien, bapanya dikejarkan ke Hospital Beit Jala untuk rawatan segera dan berada dalam keadaan kritikal.

Sejak umat Islam menjalani ibadah puasa, pasukan tentera pengganas giat melakukan serangan termasuk menyerbu kediaman-kediaman di bandar seluruh Tebing Barat.

Selain itu, mereka turut menangkap mangsa yang tidak bersalah.

Kesemua mereka yang ditahan kemudian dipindahkan ke pusat penyiasatan untuk tempoh masa tidak dinyatakan. – Agensi


Adakah Allah benarkan arak kepada bukan Islam?

1. SAYA cuba untuk kongsikan di sini pandangan saya, moga membantu kita untuk memahami isu ini berdasarkan neraca pandang syarak. Saya cuba sampaikan dengan bahasa yang mudah tanpa terlalu banyak menggunakan istilah usul yang rumit.

2. Ulama usul telah pun membincangkan isu ini lama dahulu sejak dari zaman awal Islam lagi. Persoalan ini termasuk di dalam satu topik perbahasan:

هل الكفار مخاطبون بفروع الشريعة؟

“Adakah orang kafir ditaklifkan (diwajibkan) dengan kewajipan furu’ syariah?”

3. Syariah mempunyai kewajipan yang kita panggil sebagai usul dan furu’. Usul syariah adalah isu-isu berkait keimanan seperti kewajipan beriman kepada Allah. Manakala furu’ syariah adalah isu-isu berkait amalan yang selalu kita bincangkan di dalam fiqh seperti kewajipan solat.

4. Orang beriman ditaklifkan (diwajibkan) dengan perkara usul dan furu’. Dia wajib beriman dan di masa yang sama dia wajib solat. Dia berdosa jika tidak beriman dan dia berdosa jika dia tidak solat.

5. Manakala orang bukan Islam ditaklifkan (diwajibkan) dengan perkara usul tanpa khilaf di kalangan ulamak. Makanya menjadi kewajipan ke atas orang bukan Islam untuk beriman kepada Allah. Jika dia tidak beriman, maka dia berdosa.

Tetapi bagaimana dengan furu’ syariah? Adakah orang bukan Islam ditaklifkan (diwajibkan) untuk solat, membayar zakat, tidak minum arak dan sebagainya? Di sini terdapat khilaf di kalangan ulamak usul kepada banyak pandangan. Tetapi pandangan yang rajih (kuat) dan merupakan pandangan jumhur ulamak adalah mereka juga ditaklifkan (diwajibkan) dengan furu’ syariah.

6. Jumhur ulamak berhujah dengan beberapa dalil, di antaranya adalah firman Allah:

“في جنات يتساءلون . عن المجرمين . ما سلككم في سقر . قالوا لم نك من المصلين . ولم نك نطعم المسكين . وكنا نخوض مع الخائضين . وكنا نكذب بيوم الدين . حتى أتانا اليقين .”

“(Mereka ditempatkan) di dalam syurga (yang penuh nikmat), mereka bertanya-tanya, tentang (tempat tinggal) orang-orang yang bersalah, (Setelah melihat orang-orang yang bersalah itu, mereka berkata): “Apakah yang menyebabkan kamu masuk ke dalam (neraka) Saqar?” Orang-orang yang bersalah itu menjawab: “Kami tidak termasuk dalam kumpulan orang-orang yang mengerjakan sembahyang; “Dan kami tidak pernah memberi makan orang-orang miskin; “Dan kami dahulu selalu mengambil bahagian memperkatakan perkara yang salah, bersama-sama orang-orang yang memperkatakannya; “Dan kami sentiasa mendustakan hari pembalasan, “Sehinggalah kami didatangi oleh perkara yang tetap diyakini (kematian)”.
(Al-Mudatthir: 40-47)

Allah memasukkan mereka yang kufur (tidak beriman dengan hari akhirat) disebabkan oleh kerana mereka tidak sembahyang, tidak memberi makan orang misikin, mereka-reka kata-kata palsu dan menolak hari akhirat. Satu dari empat sebab adalah perkara usul, tetapi tiga lagi adalah perkara furu’.

Dan syariah sebelum Naib Muhammad saw juga berjalan dengan kaedah yang sama iaitu orang bukan Islam (ditaklifkan) diwajibkan dengan furu’ syariah. Lihatlah bagaimana Allah mewajibkan kaum Ad untuk beriman kepada Allah dan di masa yang sama melarang mereka dari menyeksa manusia (surah as-Syuara’: 130). Dan lihat juga bagaimana Allah mewajibkan ke atas kaum Nabi Lut as agar beriman kepada Allah dan di masa yang sama melarang mereka dari melakukan liwat (surah as-Syuara’: 165). Larangan menyeksa manusia dan liwat adalah furu’ syariah.

Dan banyak lagi hujah ulamak berkenaan kewajipan bukan Islam terhadap furu’ syariah ini.

7. Mungkin timbul satu persoalan, bagaimana mereka hendak melakukan furu’ syariah (solat, berpahala jika tidak minum arak dan lain-lain) sedangkan mereka tidak beriman? Jawapannya sama seperti persoalan bagaimana seseorang hendak mengerjakan solat dalam keadaan dia tidak berwudhuk? Oleh kerana iman adalah syarat sah solat, maka dia wajib beriman sebelum solat seperti dia wajib berwudhuk sebelum solat. Tidak ada ulamak mengatakan oleh kerana dia tidak ada wudhuk, maka dia tidak wajib solat.

8. Mungkin timbul juga persoalan, bukankah orang bukan Islam boleh minum arak di rumah mereka? Penjelasannya, ‘dosa kerana melakukan maksiat dalam keadaan dia tidak beriman’ adalah perkara yang berbeza dengan ‘hukuman melakukan maksiat di dunia’. Fiqh mungkin tidak menghukumnya jika minum di rumah, tetapi di sisi Allah dia tetap berdosa.

Topik yang kita bincangkan adalah adakah Allah membenarkan arak kepada bukan Islam … bukan adakah orang bukan Islam akan dijatuhkan hudud jika minum arak. Persoalan kedua itu panjang perbahasannya di dalam fiqh dan kita tidak bincangkan di sini.

9. Seterusnya sebahagian ulamak pula seperti Syeikh ِAbu al-Toyyib Maulud al-Sariri pula meluaskan kaedah:

الكفار مخاطبون بفروع الشريعة
‘Orang kafir ditaklifkan (diwajibkan) dengan kewajipan furu’ syariah’ kepada kaedah seterusnya iaitu:

المسلمون مخاطبون بمنع إعانتهم على ترك هذه الشرائع ومخالفتها
‘Orang Islam ditaklifkan (diwajibkan) dengan larangan membantu orang kafir dari meninggalkan furu’ syariah dan melanggarnya’.

Dari kaedah ini difahami, orang Islam yang membantu orang bukan Islam minum arak juga adalah berdosa.

10. Demikianlah sedikit perkongsian saya berkenaan dengan isu ini berdasarkan neraca fikir syariat. Moga dapat menjelaskan persoalan yang berligar di sekitar isu arak bagi bukan Islam.

Wallahu a’lam

Ustaz Muhammad Fauzi Asmuni
Naib Presiden ISMA


Agong zahir ucapan takziah kepada keluarga penuntut USAS maut kemalangan

KUALA LUMPUR, 12 Syawal 1443H, Jumaat – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada seluruh keluarga lima penuntut Universiti Sultan Azlan Shah (USAS) yang maut dalam nahas di KM245.2 Lebuhraya Utara Selatan arah utara di Kuala Kangsar, Perak, semalam.

Datuk Pengelola Bijaya Diraja Datuk Indera Ahmad Fadil Shamsuddin berkata Seri Paduka menzahirkan rasa duka cita dengan berita pemergian Muhammad Nasrun Aidol Munir Akbar, 22; Ahmad Naim Najmi Ahmad Hafizan, 21; Muhammad Nabil Haikal Muhammad Fariz, 19; Ahmad Akmal Ahmad Mokhlis, 20; dan Iqbal Hasnun Halimi, 23, ke Rahmatullah dalam nahas tersebut.

“Seri Paduka turut menzahirkan harapan agar seluruh keluarga Allahyarham-Allahyarham terbabit sabar dan tabah menghadapi dugaan serta suasana sedih dan pilu ini.

“Seri Paduka mendoakan agar roh-roh Allahyarham dicucuri rahmat Allah SWT dan ditempatkan bersama roh orang yang beriman dan beramal soleh,” menurut kenyataan itu.

Mengambil iktibar daripada kejadian nahas tersebut, Ahmad Fadil berkata Seri Paduka menyeru rakyat supaya memastikan kesiapsagaan kenderaan masing-masing serta sentiasa peka dan berwaspada di jalan dan lebuh raya, khususnya di musim perayaan.

Al-Sultan Abdullah juga menyeru supaya kemalangan yang meragut nyawa seperti itu sewajarnya dijadikan peringatan kepada semua pengguna jalan dan lebuh raya untuk mematuhi undang-undang dan tidak cuai ketika memandu, demi keselamatan orang lain.

Menurut Ahmad Fadil, Seri Paduka turut menasihati pihak berkuasa dan syarikat memperketatkan proses pemantauan serta pengambilan pemandu komersial bagi memastikan mereka tidak bermasalah dan penyelenggaraan kenderaan sentiasa dalam keadaan baik. – Bernama


Calon Pejuang Alor Gajah mahu fokus isu Tanah Rizab Melayu

Oleh Zuhayati Yazid

BANGI, 14 Rabiulakhir 1444H, Rabu – Tiada agenda dan hala tuju jelas punca rakyat di negara ini hidup dalam keadaan terumbang ambing.

Walhal, rakyat berhak menikmati kestabilan politik – kerana Malaysia mampu menjadi negara yang hebat sekiranya mempunyai matlamat dan agenda untuk dicapai.

Mengambil contoh Turki, Calon Pejuang di Parlimen Alor Gajah, Melaka, Muhammad Nazriq Abdul Rahman berkata, negara itu mempunyai objektif jelas untuk menjadi negara hebat menjelang 2035.

“Dulu, kita dididik untuk ada Wawasan 2020 tetapi selepas habis Wawasan 2020 tidak ada lagi agenda ataupun perkara yang disepakati untuk diperjuangkan oleh rakyat .

“Sebab itulah penduduk Malaysia tak nampak agenda yang jelas, sekejap ke kanan, sekejap ke kiri, dia ikut masing-masing punya tujuan,” katanya.

Justeru, jika diberikan mandat, beliau akan l berusaha untuk memperjuangkan isu Tanah Rizab Melayu yang kini berada dalam keadaan kritikal.

“Menerusi statistik yang diberikan negara kini mempunyai 12 peratus baki Tanah Rizab Melayu di Malaysia, katanya.

Malah, katanya di Melaka hanya ada 28 peratus sedangkan dalam Wasiat Raja-Raja Melayu menyatakan 50 peratus.

“Saya yakin kita boleh melakukan perubahan kerana strategi untuk menambahkan semula statistik kepada 50 peratus,” katanya.

Justeru beliau merayu kepada semua penduduk Alor Gajah memberikan peluang kepadanya bagi membolehkan perubahan besar dilakukan terutama dalam membela nasib orang Melayu dan ummah.


Gempa bumi sederhana di timur laut Taiwan

KUALA LUMPUR, 13 Syaaban 1442H, Sabtu – Gempa bumi sederhana bermagnitud 5.8 pada skala Richter dilapor menggegarkan kawasan timur laut Taiwan pada 6.02 pagi ini.

Menurut kenyataan Jabatan Meteorologi Malaysia (MetMalaysia), gempa bumi itu dikesan pada kedudukan 269 kilometer (km) dari barat Naha, Jepun dengan kedalaman 143 km.

Bagaimanapun, tiada ancaman tsunami kepada Malaysia. – Bernama


Sarawak sah tuan rumah SUKMA 2024

KUCHING, 28 Rejab 1444H, Isnin – Premier Sarawak, Tan Sri Abang Johari Tun Openg mengesahkan negeri itu terpilih menjadi tuan rumah bagi penganjuran temasya Sukan Malaysia (SUKMA) 2024.

Beliau berkata, perkara itu diputuskan oleh Menteri Belia dan Sukan, Hannah Yeoh dalam satu mesyuarat mengenai penganjurannya baru-baru ini, dan Sarawak sememangnya sudah bersedia menjadi tuan rumah penganjurannya pada bila-bila masa.

“Kerajaan pusat telah meminta Sarawak menjadi tuan rumah SUKMA 2024.. Datuk Seri Abdul Karim Rahman Hamzah (Menteri Belia dan Sukan Sarawak) mewakili Sarawak (dalam mesyuarat itu),” katanya ketika di Majlis Penutupan Sukan Antara Yayasan Negeri Se-Malaysia (Pesaya) Kali Ke-14 Sarawak 2023 di sini malam tadi.

Pada 9 Februari lepas, Abang Johari dilaporkan berkata, Sarawak bersedia menggalas tanggungjawab untuk menjadi tuan rumah untuk sukan dwi tahunan itu dan meminta Kerajaan Persekutuan memaklumkan perkara berkenaan lebih awal, bagi memudahkan pelaksanaan kerja-kerja menaik taraf kemudahan dan infrastruktur sukan sedia ada.

Sementara itu, Yayasan Sarawak dinobatkan sebagai juara keseluruhan Pesaya ke-14 dengan memperoleh 12 pingat emas, 9 pingat perak dan 3 pingat gangsa sekali gus menyumbangkan sejumlah 95 mata.- Bernama


UMNO dijangka kalah lebih teruk pada PRN

Oleh Muhammad Danial Haziq

BANGI, 4 Zulhijjah 1444H, Jumaat – Parti UMNO berada di ambang kejatuhan kerana kurangnya kepercayaan dan sokongan daripada penyokong akar umbi, khususnya masyarakat Melayu di negara ini.

Felo Kanan Majlis Profesor Negara (MPN) Prof Datuk Dr Abdul Halim Sidek berkata, UMNO berpotensi menghadapi kekalahan lebih teruk berbanding Pilihan Raya Umum ke-15 (PRU15) kerana suara akar umbi tidak didengari oleh kepimpinan parti tersebut.

Beliau juga berkata, majoriti ahli UMNO tidak bersetuju dengan jawatan Datuk Seri Ahmad Zahid Hamidi sebagai presiden parti.

“Perhimpunan Agung UMNO (PAU) dah kata, “No Anwar, No DAP”. Tiba-tiba, Pilihan Raya Umum, BN kalah teruk, UMNO kalah teruk. Dan Zahid Hamidi masih lagi presiden, walhal ketika itu dalam PAU, akar umbi mahukan dia turun dan tak mahu dia jadi presiden.

“Apabila Zahid Hamidi bawa UMNO masuk ke dalam parti Kerajaan Perpaduan, maka ramai orang Melayu tercengang-cengang dan menimbulkan rasa gelisah,” katanya.

Mengulas lanjut, beliau berkata, kerjasama UMNO-DAP menyebabkan orang Melayu berasa terkilan kerana parti tersebut dianggap sebagai pro-Komunis.

“Kenapa sekarang UMNO, iaitu Melayu, dah berbaik-baik dan berpeluk-peluk dengan DAP? Dan paling teruk, bagi pula gelaran Tan Sri kepada Lim Kit Siang.

“Rakyat Melayu amat terkilan dengan hala tuju yang tidak tentu arah oleh parti Melayu yang terbesar di negara ini.

“Oleh sebab orang Melayu sekarang dah terkilan, dan budaya Melayu tidak suka bertengkar di hadapan khalayak ramai. Orang Melayu lebih suka berbincang di belakang tabir, tetapi kalau mahu berbincang pun tak dapat, tunggulah hari perhitungan. Kerana itu UMNO kalah teruk pada PRU-15 hari itu,” katanya.

Beliau menegaskan sekiranya tiada tindakan yang diambil oleh Presiden UMNO, parti tersebut pasti akan mengalami kekalahan teruk pada masa terdekat.

“Sebab suara akar umbi tidak didengar dan tidak digunakan, jika Zahid Hamidi tak dengar juga suara akar umbi, kebarangkalian UMNO untuk kalah lebih teruk dari sebelum ini amat tinggi.

“Inilah yang digemari oleh musuh-musuh Melayu. Jadi teori divide and rule itu masih lagi relevan. Naratifnya ialah divide and rule, rule the world,” katanya.


30,000 isi rumah di KL bawah paras miskin bandar

PETALING JAYA, 19 Jamadilakhir 1442H, Isnin – Kira-kira 30,000 ketua isi rumah di ibu negara tergolong dalam kategori bawah paras kemiskinan bandar.

Menteri Wilayah Persekutuan, Tan Sri Annuar Musa berkata, pihaknya mengesan golongan itu di 178 lokaliti di sekitar Kuala Lumpur.

Perkara itu diakui berdasarkan pendapatan RM2,200 untuk seisi rumah, katanya

“Pendapatan sekitar RM2,200, kita anggap keluarga itu perlu mendapat bantuan.

“Di bandar (seperti di Kuala Lumpur), ia tidak dapat memenuhi keperluan yang asas seperti makan, pakai dan tempat tinggal,” katanya.

Bagaimanapun, katanya, jumlah tepat ketua isi rumah bawah paras miskin bandar masih belum dikenal pasti.

“Ada pelbagai agensi yang melihat perkara ini seperti Jabatan Kebajikan Masyarakat (JKM), Majlis Agama Islam Wilayah Persekutuan (Maiwp) dan Jabatan Agama Islam Wilayah Persekutuan (Jawi)

“Kita akan cuba selaras sebab ada lain-lain jumlah contohnya Jawi mempunyai 23,000 sasaran ketua keluarga, kita pun ada rekod lebih kurang sama.

“JKM kira-kira 13,000. Apa pun, ada juga dah kaya tak nak keluar Program Perumahan Rakyat (PPR). Kita ada kira-kira 63,000 rumah PPR,” katanya.


Carilah rezeki melalui sumber halal

1. Allah mengingatkan kita agar sentiasa mengambil makanan dari sumber yang baik lagi halal sahaja.

Firman Allah:
يَا أَيُّهَا الَّذِينَ آمَنُوا كُلُوا مِنْ طَيِّبَاتِ مَا رَزَقْنَاكُمْ

“Wahai orang-orang yang beriman, makanlah daripada makanan yang baik dari apa yang telah kami rezekikan kepada kamu.” (al-Baqarah: 172).

2. Bahkan Rasulullah ﷺ mengecam mereka yang memberikan sumber makanan yang haram kerana daging yang tumbuh dari yang haram tidak akan masuk ke syurga.

3. Bagaimana tergamak kita menggunakan jalan menganiaya orang lain, sehingga kita mengutip kekayaan atas kesengsaraan manusia semata-mata mencari harta dunia yang sementara.

Semoga Allah membimbing kita.

Dr. Ahmad Sanusi Azmi


Dilarang terbangkan dron pada sambutan Hari Kebangsaan 2022

KUALA LUMPUR, 1 Safar 1444H, Isnin – Orang ramai dinasihatkan agar tidak menerbangkan dron tanpa kelulusan pihak berkuasa bagi memastikan sambutan Hari Kebangsaan 2022 di Dataran Merdeka pada 31 Ogos ini dapat diraikan dengan selamat.

Pihak Berkuasa Penerbangan Awam Malaysia (CAAM) menerusi hantaran di Facebook rasminya berkata perkara ini juga bagi mengelakkan sebarang kejadian yang tidak diingini membabitkan keselamatan orang awam serta mengundang risiko kemalangan terhadap pesawat Tentera Udara Diraja Malaysia (TUDM) yang sedang menjalankan penerbangan formasi rendah di kawasan tersebut.

“Suka diingatkan bahawa semua pengendalian aktiviti dron di negara ini adalah tertakluk di bawah Seksyen 4 Akta Penerbangan Awam 1969 (Akta 3), Peraturan 98, 140-144, Peraturan-Peraturan Penerbangan Awam Malaysia (MCAR 2016) dan Arahan Penerbangan Awam Civil Aviation Directives (CADs),” menurut CAAM.

Bagi kesalahan di bawah Seksyen 4 Akta 3, memperuntukkan denda tidak melebihi RM500,000 atau penjara selama tempoh tidak melebihi lima tahun atau kedua-duanya.

“Bagi Peraturan 206(3) MCAR 2016, jika orang itu ialah seorang individu, didenda tidak melebihi RM50,000 atau dipenjarakan selama tempoh tidak melebihi tiga tahun atau kedua-duanya atau jika orang itu ialah satu pertubuhan perbadanan akan didenda tidak melebihi RM100,000,” menurut CAAM. – Bernama


Permohonan kebenaran merayu SIS Forum didengar 21 Ogos

PUTRAJAYA, 11 Zulkaedah 1444H, Rabu – Mahkamah Persekutuan menetapkan 21 Ogos ini untuk mendengar permohonan Sisters In Islam (SIS) Forum (Malaysia) (SIS Forum) untuk mendapatkan kebenaran merayu dalam usaha membatalkan fatwa yang dikeluarkan oleh pihak berkuasa agama Selangor yang mengisytiharkannya sebagai menyeleweng daripada ajaran Islam.

Tarikh itu disahkan oleh peguam SIS Forum A. Surendra Ananth dan peguam Yusfarizal Yussoff yang mewakili Majlis Agama Islam Selangor (MAIS), ketika dihubungi Bernama.

Pada 14 Mac lepas, Mahkamah Rayuan dalam keputusan majoriti 2-1, menolak rayuan yang dikemukakan kumpulan hak wanita itu dan salah seorang pengasas bersamanya Zainah Mahfoozah Anwar untuk membatalkan fatwa itu.

Mahkamah Rayuan memutuskan fatwa yang disediakan oleh Jawatankuasa Fatwa Negeri Selangor bukanlah keputusan muktamad dan dengan itu tidak boleh dicabar melalui permohonan semakan kehakiman.

SIS Forum dan Zainah merayu kepada Mahkamah Rayuan selepas mereka tidak berjaya dalam usaha mereka di Mahkamah Tinggi untuk membatalkan fatwa itu.

Permohonan semakan kehakiman mereka telah ditolak oleh Mahkamah Tinggi pada 27 Ogos 2019.

Dalam kes sivil, pihak litigan perlu mendapatkan kebenaran sebelum boleh meneruskan rayuan ke Mahkamah Persekutuan.

Fatwa itu, yang diwartakan oleh Kerajaan Negeri Selangor pada 31 Julai 2014, telah mengisytiharkan bahawa SIS Forum, individu dan kumpulan yang mengamalkan fahaman liberalisme serta pluralisme sebagai sesat dan menyeleweng daripada ajaran Islam.

Fatwa itu juga mengarahkan mana-mana penerbitan yang mengandungi pandangan liberal dan plural hendaklah diharamkan serta dirampas selain meminta Suruhanjaya Komunikasi dan Multimedia Malaysia untuk menapis laman sesawang sosial yang bercanggah dengan ajaran Islam serta hukum syarak.

Dalam notis usul memohon kebenaran itu, kumpulan berkenaan telah mengemukakan 10 persoalan undang-undang untuk diputuskan oleh Mahkamah Persekutuan.

Antara persoalannya adalah sama ada fatwa, yang pernah dikeluarkan dalam Warta di bawah Seksyen 48(6), Enakmen Pentadbiran Agama Islam (Negeri Selangor) 2003, adalah satu bentuk undang-undang subsidiari dan/atau perundangan yang diwakilkan.-  Bernama


COVID-19: Individu negatif, tak bergejala dari Sabah tidak wajib kuarantin

PUTRAJAYA, 11 Safar 1442H, Selasa – Mereka yang pulang dari Sabah dan diuji negatif bagi COVID-19, tidak bergejala serta tidak mempunyai kontak rapat dengan individu disahkan positif, tidak diwajibkan menjalani kuarantin selama 14 hari, kata Ketua Pengarah Kesihatan Tan Sri Dr Noor Hisham Abdullah.

Bagaimanapun, beliau berkata mereka yang berkenaan dinasihatkan menjalani kawalan kendiri termasuk berada di rumah sehingga tamat tempoh 14 hari itu.

“Mereka juga dinasihatkan tampil ke Pusat Kesihatan Daerah atau klinik kesihatan untuk membuat ujian swab pada hari ke-13 bagi memastikan mereka benar-benar bebas daripada COVID-19,” katanya pada sidang media perkembangan COVID-19 di sini, hari ini.

Dr Noor Hisham berkata bagi individu pulang dari Sabah yang didapati positif akan dirawat di hospital manakala yang negatif tetapi bergejala dan mempunyai kontak rapat dengan individu positif perlu menjalani kuarantin wajib di rumah selama 14 hari.

Mereka juga dipakaikan dengan gelang merah jambu, katanya. – Bernama


Negara Islam harus bangkit bantu rakyat Palestin

BANGI, 3 Rabiulakhir 1445H, Rabu – Serangan rejim haram ke atas Hospital Al-Ahli al-Arab di Gaza yang mengorbankan 500 nyawa rakyat Palestin disifatkan sebagai jenayah perang yang jelas.

Justeru, Ketua Armada Bersatu, Wan Ahmad Fayhsal Wan Ahmad Kamal menggesa, dunia terus melawan propaganda dan mendesak supaya Perdana Menteri Israel, Benjamin Netanyahu diheret ke Mahkamah Jenayah Antarabangsa (ICC) untuk jenayah perang.

“Ini jenayah perang yang jelas. Israel telah mengebom Hospital al-Ahli al-Arab di Gaza yang mengorbankan 500 warga Palestin dari kalangan ibu, anak kecil, warga emas yang sakit!

“Laknat Allah ke atas Zionis atas pencabulan dan kezaliman yang gila ini!” katanya dalam kenyataan, hari ini.

Sementara itu menerusi hantaran di Facebook, Ketua Pemuda UMNO, Dr Muhammad Akmal Saleh menegaskan, sudah tiba negara Islam seluruh dunia bersatu padu dan bangkit membantu rakyat Palestin yang ditindas.

Katanya, sudah 75 tahun berlalu, namun mereka tetap terus dinafikan hak dan terus menerus ditindas.

“Di manakah pemimpin seperti Salehudin Al-Ayubi? Muhammad Al-Fateh? Khalid Al-Walid?

“Cukup cukuplah mereka ini diseksa di tanah air mereka sendiri,” katanya.


Januari bulan ‘paling berdarah’ untuk Tebing Barat: Laporan

RAMALLAH, 14 Rejab 1444H, Ahad – Setakat Januari tahun ini, sebanyak 3,532 kes pencabulan terhadap rakyat Palestin telah dilakukan oleh penduduk serta tentera pengganas Israel di Tebing Barat dan Baitulmaqdis yang diduduki.

Pusat Maklumat Kebangsaan Palestin mendedahkan bahawa Januari sebagai bulan ‘paling berdarah’ di Tebing Barat sejak 2015.

Laporan itu merujuk insiden pembunuhan 35 rakyat Palestin termasuk lapan kanak-kanak dan seorang warga emas 61 tahun – dengan 20 mangsa korban direkodkan di Jenin.

Menurut laporan, peneroka haram dan tentera pendudukan Israel mencederakan 342 rakyat Palestin dalam tempoh berkenaan.

Katanya, peneroka haram melakukan 17 aktiviti penempatan termasuk mencuri tanah, memusnahkan ladang, menurap jalan dan meluluskan unit penempatan baharu, selain 319 pencerobohan.

Sementara itu, pasukan pendudukan juga telah merobohkan 290 kemudahan komersial dan pertanian serta merampas 40 harta lain.

Pusat maklumat turut mendokumentasikan perobohan 40 rumah warga Palestin oleh Israel, selain 154 notis tindakan yang sudah dikeluarkan sepanjang bulan lalu.

Ia turut merekodkan 29 pencerobohan di tapak suci, penutupan jalan di 38 kawasan dan 511 pusat pemeriksaan sementara dan kekal tentera Israel di seluruh Tebing Barat serta Baitulmaqdis.-  Agensi


Jumlah mangsa banjir di Johor menurun

JOHOR BAHRU, 12 Jamadilakhir 1443H, Sabtu – Jumlah mangsa yang terjejas banjir sejak 1 Januari lepas terus menurun kepada 95 mangsa setakat 8 pagi ini berbanding 271 individu, petang semalam.

Pengerusi Jawatankuasa Kesihatan dan Alam Sekitar negeri R. Vidyananthan berkata hanya tinggal dua daerah masih terjejas banjir, melibatkan lima pusat pemindahan sementara (PPS) dengan Segamat kekal dengan mangsa tertinggi iaitu 83 orang diikuti Tangkak 12 orang.

“Muar telah pulih daripada banjir sepenuhnya semalam apabila PPS terakhir di daerah itu Balai Raya Kampung Jawa telah ditutup petang semalam, selain Sekolah Agama Buloh Kasap dan Balai Raya Kampung Sanglang di Segamat berikutan semua mangsa telah dibenarkan pulang ke kediaman masing-masing.

“Bagaimanapun, penduduk yang tinggal berhampiran Sungai Bekok, Empangan Bekok di Batu Pahat yang merekodkan tahap waspada dengan trend menaik, diingatkan agar sentiasa berjaga-jaga,” katanya dalam kenyataan hari ini.

Beliau berkata cuaca di seluruh negeri kini dilaporkan cerah termasuk daerah terjejas banjir. – Bernama


Angka harian kes COVID-19 Arab Saudi lepasi 3,000

RIYADH, 2 Jamadilakhir 1443H, Rabu – Kes COVID-19 harian di Arab Saudi telah melepasi paras 3,000 buat kali pertama sejak Julai 2020.

Negara itu merekodkan 3,045 kes baharu dalam 24 jam pada hari ini, menurut Kementerian Kesihatan.

Terdapat tiga kematian berkaitan virus, menjadikan jumlah kematian COVID-19 di negara ini kepada 8,886 kes.

Setakat ini sebanyak 565,482 kes telah dikesan, dengan 543,553 daripadanya kes sembuh.

Bilangan yang dijangkiti telah meningkat dengan pantas dalam beberapa minggu kebelakangan ini selepas kes pertama varian Omicron dikesan di Arab Saudi pada 1 Disember.

Minggu lalu, Arab Saudi melaksanakan semula langkah penjarakan sosial di Masjidil Haram di kota suci Makkah, apabila bilangan kes meningkat.

Pekerja dilihat mengembalikan tanda lantai yang membimbing orang ramai mengikut panduan penjarakan sosial, yang sebelumnya telah dialihkan pada 17 Oktober. – Agensi


14,536 kes baharu, jangkitan tertinggi di Indonesia hari ini

JAKARTA, 10 Zulkaedah 1442H, Isnin – Sebanyak 14,536 kes harian baharu dilaporkan di Indonesia hari ini, menjadikan jumlah jangkitan di seluruh negara itu kini melebihi dua juta kes.

Dalam tempoh 24 jam terakhir, Indonesia merekodkan 294 kematian yang kini sudah mencecah 54,956.

Sejak wabak menular pada Mac tahun lalu, Indonesia pernah mencatatkan jumlah jangkitan harian tertinggi iaitu 14,518 kes pada akhir Januari lalu.

Peningkatan mendadak kes COVID-19 berlaku di negara itu sejak tempoh beberapa minggu lalu, dipercayai berikutan cuti sambutan Hari Raya Aidilfitri pada bulan Mei.

Walaupun pihak berkuasa telah melarang pergerakan pulang ke kampung halaman, masih ramai yang melanggar arahan itu, bahkan ada juga yang mengunjungi pusat pelancongan ketika cuti perayaan berkenaan.

Kerajaan menjangkakan kenaikan kes apabila menambah sehingga 72,000 katil kuarantin dan 7,500 katil unit rawatan rapi (ICU), peningkatan signifikan lebih daripada 60 peratus pada cuti perayaan sebelumnya.

Difahamkan, banyak hospital melaporkan kadar penggunaan katil sudah melebihi 80 peratus, dan beberapa wilayah juga sudah mencecah 90 peratus.

Ini termasuk di wilayah Jawa Tengah, di mana 350 kakitangan kesihatan dilaporkan dijangkiti COVID-19, meskipun sudah divaksinasi. – Agensi


‘Cucuk dahulu, daftar kemudian’ antara langkah permudah proses vaksin luar bandar

KUALA LUMPUR, 3 Zulkaedah 1442H, Isnin –  Pendekatan ‘cucuk dahulu, daftar kemudian’ membolehkan individu hadir ke Pusat Pemberian Vaksin (PPV) COVID-19 bagi mendapatkan suntikan, sekali gus mempermudahkan proses vaksinasi bagi penduduk di luar bandar.

Menteri Kesihatan, Datuk Seri Dr Adham Baba berkata, ada lima cara untuk mendaftar inokulasi sementara khidmat vaksinasi secara ‘walk-in’ – bagi mereka yang tinggal di kawasan pedalaman dan tidak menggunakan telefon pintar atau aplikasi MySejahtera.

Pengumuman yang biasa dilakukan oleh kerajaan juga tidak mudah sampai kepada orang yang tinggal di kawasan luar bandar ini, tambahnya.

“Kaedah walk-in adalah cara kelima untuk mendaftar vaksinasi dan inilah yang kami gunakan untuk mereka yang tinggal di kawasan terpencil di negara ini.

“Empat cara lain untuk mendaftar vaksinasi adalah melalui MySejahtera, laman web, hotline atau dengan mendaftar di klinik atau hospital,” katanya seperti dilapor The Star.

Akses internet dan talian telefon lazimya tidak stabil di kawasan luar bandar manakala kampung juga jauh dari klinik, hospital atau balai raya yang berfungsi sebagai PPV, sehingga menyukarkan penduduk di kawasan ini mendaftar inokulasi.

Di Sarawak, Ketua Menteri Datuk Patinggi Abang Johari Tun Openg memberitahu, negeri itu akan menggunakan pendekatan baharu dalam memastikan rakyatnya tidak tercicir mendapatkan suntikan vaksin COVID-19.

Katanya, selain pendaftaran menerusi aplikasi MySejahtera, Sarawak akan menggunakan kaedah hibrid yang melibatkan pendaftaran secara manual selepas pemberian vaksin terutama masyarakat luar bandar.

“Untuk kawasan luar bandar, jika nama tiada dalam pendaftaran, tetapi mereka sudah datang untuk vaksin, mereka boleh divaksin dan selepas itu barulah pendaftaran dibuat,” katanya.


Rakyat Maghribi protes normalisasi hubungan dengan Israel

RABAT, 3 Jamadilakhir 1444H, Selasa – Ribuan rakyat Maghribi mengadakan demontrasi di beberapa bandar sebagai membantah langkah menormalisasi hubungan dengan negara haram Israel.

Demontrasi itu serentak dengan ulang tahun kedua sejak Rabat menyambung semula hubungan diplomatiknya dengan Tel Aviv.

Barisan Maghribi Menyokong Palestin dan Menentang Normalisasi dalam kenyataan berkata, protes itu bertujuan menentang perjanjian normalisasi negara berkenaan dengan Israel.

Menurut kenyataan itu, penunjuk perasaan menyatakan sokongan tanpa berbelah bahagi mereka terhadap Palestin.

Penunjuk perasaan yang berhimpun menaikkan plakad yang mengesahkan sokongan terhadap Masjid Al Aqsa dan hubungan rapat mereka dengan Palestin.

Protes diadakan serentak di beberapa bandar antaranya Berkane, Oujda, Meknes, Casablanca, Khouribga, El Jadida, Beni-Mellal, Tangier, Errachidia, Agadir, Taza, Safi dan Mohammedia.

Pada 10 Disember 2020, Israel dan Maghribi mengumumkan langkah menyambung semula hubungan diplomatik selepas menggantungnya pada tahun 2000.

Kerajaan Maghribi menandatangani deklarasi bersama dengan Israel dan Amerika Syarikat (AS) ketika lawatan pertama delegasi rasmi Israel-Amerika ke ibu negara, Rabat.-  Agensi


7 maut serangan Pakistan-Afghanistan

QUETTA, 17 Jamadilawal 1444H, Isnin – Kira-kira enam orang awam Pakistan dan seorang askar Afghanistan terbunuh dalam letupan bom dan serangan tembakan merentas sempadan, semalam.

Tentera Pakistan mendakwa, pasukan sempadan Afghanistan melepaskan ‘tembakan senjata berat tanpa provokasi dan sembarangan termasuk bom mortar ke atas penduduk awam’.

Insiden berlaku di persimpangan sempadan Chaman yang menghubungkan wilayah Balochistan barat Pakistan dengan wilayah Kandahar di selatan Afghanistan.

“Enam orang awam terbunuh dan 17 lagi cedera di pihak Pakistan akibat tembakan di Afghanistan, menyebabkan tentera Pakistan bertindak balas,” katanya dalam satu kenyataan.

Sementara itu, sumber keselamatan Afghanistan berkata, pertempuran bermula selepas tentera Pakistan menuntut askar Afghanistan berhenti membina pos pemeriksaan baharu di sempadan mereka.

Jurucakap polis Kandahar, Hafiz Saber berkata, seorang askar Afghanistan terbunuh dan 10 orang lain, termasuk tiga orang awam cedera.

Pegawai Afghanistan, Noor Ahmad di Kandahar memberitahu Reuters keadaan kembali normal selepas kedua-dua pihak mengadakan pertemuan.

Lintasan sempadan Afghanistan yang sibuk di Chaman, digunakan untuk perdagangan dan transit, ditutup selama beberapa jam sebelum dibuka semula, kata pegawai kedua-dua pihak.

Lintasan itu ditutup selama beberapa hari bulan lalu selepas pertempuran sama. – Agensi


Gagal hadir mahkamah, wanita warga emas dikenakan waran tangkap

PUTRAJAYA, 4 Jamadilawal 1443H, Khamis – Mahkamah Persekutuan di sini mengeluarkan waran tangkap terhadap seorang wanita warga emas, yang sebelum ini dibebaskan daripada pertuduhan membunuh pembantu rumahnya warga Indonesia, selepas dia gagal hadir pada prosiding kes itu hari ini.

Waran tangkap itu dikeluarkan panel tiga hakim diketuai Hakim Datuk Vernon Ong Lam Kiat terhadap M.A. Ambika, 63, selepas mahkamah tidak menerima sijil sakit yang dikemukakan oleh anak perempuan Ambika, R. Jayavartiny bagi pihak ibunya.

“Mahkamah telah ditunjukkan sijil sakit responden (Ambika) yang menyatakan mengenai keadaannya. Doktor yang memeriksa responden juga telah dimaklumkan mengenai prosiding mahkamah pada hari ini. Namun, sijil sakit itu tidak menyatakan bahawa responden tidak boleh hadir hari ini. Oleh itu, mahkamah tidak boleh menerima sijil sakit ini.

“Kes ini telah tertangguh beberapa kali disebabkan responden tidak hadir. Mengikut prosiding, bagi kes rayuan jenayah, kedua-dua pihak (perayu dan responden) perlu hadir. Maka, kami tiada pilihan selain mengeluarkan waran tangkap bagi memaksa responden hadir ke mahkamah,” kata Hakim Ong yang bersidang bersama Hakim Puan Sri Zaleha Yusof dan Datuk Harmindar Singh Dhaliwal.

Mahkamah kemudian menetapkan 24 Januari depan untuk pengurusan kes itu.

Hari ini sepatutnya ditetapkan untuk mendengar rayuan pendakwaan terhadap keputusan Mahkamah Rayuan pada 22 September 2020 yang mengekalkan pembebasan Ambika atas kesalahan membunuh.

Pada April 2019, Mahkamah Tinggi Pulau Pinang membebaskan Ambika daripada pertuduhan membunuh pembantu rumahnya Adelina Lisao, 26, warga Indonesia, di rumahnya di Taman Kota Permai, Bukit Mertajam, Pulau Pinang pada 10 Februari, 2018.

Adelina meninggal dunia kerana kegagalan organ akibat daripada penderaan yang didakwa dilakukan terhadap dirinya.

Dalam penghakimannya, Hakim Mahkamah Tinggi Datuk Akhtar Tahir berkata Ambika dibebaskan ketika perbicaraan sedang berjalan berikutan timbalan pendakwa raya tidak memberikan alasan kukuh apabila mengemukakan permohonan bagi dilepaskan tanpa dibebaskan (DNAA).

Katanya peguam bela telah menggesa mahkamah memberikan pembebasan, memberikan alasan faktor umur dan masalah kesihatan dihadapi tertuduh, mengikut Seksyen 254 (3) Kanun Prosedur Jenayah, dan menurutnya di bawah seksyen itu, adalah jelas mahkamah di bawah keadaan tertentu mempunyai budi bicara untuk memerintahkan pembebasan dan bukannya DNAA.

Terdahulu, Timbalan Pendakwa Raya Datuk Mohd Dusuki Mokhtar memohon waran tangkap dikeluarkan terhadap responden (Ambika) berikutan wanita itu jelas dengan sengaja tidak hadir ke mahkamah hari ini.

“Responden sepatutnya tahu prosiding hari ini kerana notis kehadiran telah dihantar ke rumahnya di Pulau Pinang, kira-kira 8 malam, semalam. Sebelum ini, hampir tujuh kali pihak polis telah cuba menyerahkan notis itu kepada responden secara serahan tangan namun gagal.

“Apabila pihak polis sampai di rumah responden, didapati pintu pagar bertutup dan apabila loceng rumah dibunyikan, tiada orang keluar. Polis juga cuba bertanyakan kepada jiran responden dan jiran memaklumkan rumah itu didiami dua orang wanita India iaitu seorang ibu dan anak, tetapi mereka tidak pernah bertegur sapa.

“Notis kehadiran itu turut ditampal pada pagar rumah responden dan responden dan anaknya sepatutnya tahu kewujudan notis tersebut,” katanya yang turut memaklumkan ini bukan pertama kali wanita itu tidak hadir pada prosiding mahkamah yang telah dijadualkan.

Sementara itu, Jayavartiny, yang mengemukakan sijil sakit ibunya ke mahkamah, memaklumkan kepada panel hakim bahawa ibunya tidak sihat dan mempunyai kesukaran untuk berjalan.

“Ibu saya dibawa ke hospital di Pulau Pinang pada 7 Disember kerana sakit lutut dan sukar berjalan. Keadaannya semakin teruk kerana ibu tidak dapat berdiri dan dia hanya baring di atas katil,” katanya yang turut memaklumkan bahawa ibunya tahu mengenai prosiding hari ini.

Ketika ditemui pemberita selepas prosiding, Konsul Jeneral Indonesia di Pulau Pinang Bambang Suharto berkata tindakan mahkamah mengeluarkan waran tangkap dilihat sebagai satu perkembangan yang baik dan pihaknya berharap keadilan dapat diberikan kerana keputusan mahkamah terdahulu, melepas dan membebaskan Ambika telah mengecewakan Indonesia terutamanya keluarga Adelina. – Bernama


Bekas pengetua maahad hadapi 15 kes amang seksual terhadap pelajar

IPOH, 25 Jamadilakhir 1443H, Jumaat – Seorang bekas pengetua maahad tahfiz mengaku tidak bersalah di Mahkamah Sesyen hari ini atas 15 pertuduhan melakukan amang seksual fizikal terhadap lima pelajar lelakinya, tahun lepas.

Azizul Yahya, 30, yang memakai jubah hijau dan berkopiah putih, membuat pengakuan itu selepas kesemua pertuduhan dibacakan di hadapan Hakim Norita Mohd Ardani.

Mengikut kertas pertuduhan, Azizul menghadapi 14 pertuduhan melakukan amang seksual fizikal terhadap lima pelajar berusia antara 13 hingga 15 tahun manakala satu pertuduhan menunjukkan video lucah kepada mangsa sama.

Dia dituduh melakukan perbuatan tersebut di sebuah maahad di Batu Gajah, antara Februari sehingga Oktober 2021 mengikut Seksyen 14(a), 14(b), 14(d) dan 15 (e) Akta Kesalahan-kesalahan Seksual Terhadap Kanak-Kanak 2017 yang membawa hukuman penjara maksimum 20 tahun dan sebat, jika sabit kesalahan.

Timbalan Pendakwa Raya Afiqa Liyana Rozman tidak menawarkan jaminan terhadap tertuduh kerana dikhuatiri akan mengganggu saksi-saksi kes itu.

Peguam Muhamad Shahrul Nizam Mohd Radi yang mewakili Azizul memohon supaya mahkamah membenarkan jaminan terhadap anak guamnya.

“Anak guam saya telah memberikan kerjasama baik dari awal hingga akhir siasatan polis. Sejak Oktober lepas hingga hari ini, anak guam saya tidak lagi bertugas di maahad tersebut.

Malah sepanjang siasatan, tiada sebarang laporan polis diterima berhubung wujudnya kacau ganggu terhadap saksi,” katanya.

Mahkamah tidak membenarkan tertuduh diikat jamin dan menetapkan 23 Februari untuk sebutan semula kes.

Ketika ditemui media di luar mahkamah, Muhamad Shahrul Nizam berkata pihaknya akan menfailkan semakan terhadap keputusan yang tidak membenarkan jaminan terhadap anak guamnya yang belum berkahwin itu ke Mahkamah Tinggi. – Bernama


Kegilaan rebut kuasa terpampang di PRN Sabah

BANGI, 29 Muharram 1442H, Khamis – Kegilaan merebut kuasa jelas terpampang dalam Pilihan Raya Negeri (PRN) Sabah apabila satu demi satu parti baharu diwujudkan malah jumlah yang bertanding adalah sekitar 447 calon.

Presiden gerakan Islam Ikatan Muslimin Malaysia (ISMA), Haji Aminuddin Yahaya secara sinis berkata, PRN yang akan diadakan pada 26 September ini mungkin paling meriah dalam sejarah.

“Saya tidak boleh gambarkan bagaimana pengundi akan memilih nanti bila melihat terlalu ramai calon dalam kertas undi. Tak pasti, adakah ini satu perkara dalam konteks demokrasi atau hanya memeningkan rakyat.

“Tidak kiralah siapa yang akan menang nanti, sama ada Perikatan Nasional (PN) Barisan Nasional (BN) atau gabungan ‘Warisan Plus’ tetapi saya yakin jawatan Ketua Menteri adalah idaman setiap calon yang bertanding.

“Mereka akan lakukan apa sahaja demi memastikan ‘jawatan emas’ ini akan berpihak kepada kumpulan masing-masing. Apa tidaknya, dengan sumber alam yang begitu banyak dan negeri yang cukup luas sudah pasti hasilnya melimpah ruah yang boleh dikaut,” katanya dalam satu kenyataan hari ini.

Mengulas mengenai isu ‘lompat parti’ wakil rakyat di Sabah, Haji Aminuddin berkata, tindakan lompat-melompat adalah perkara biasa dalam sejarah politik Sabah dan yakin pasti habuan melompat bukanlah sedikit.

“Siapa yang tak mahu lompat kalau boleh jadi jutawan segera dengan hanya beralih sokongan dengan sekelip mata?

“Justeru, pengundi-pengundi Sabah kena betul-betul berfikir dan memilih calon yang berjiwa rakyat dan sanggup berkorban demi pembangunan negeri; bukan calon ‘dinosaur’ yang sudah ada ‘baggage’.

“Orang Sabah kena berani membuat perubahan dan memberi isyarat yang kuat kepada semua pemain politik yang bertanding bahawa anda tidak boleh lagi dipermain-mainkan seperti apa yang berlaku selama ini,” katanya.

Dalam perkembangan sama, Haji Aminuddin hairan apabila parti politik mula berebut jawatan Ketua Menteri Sabah walaupun belum memenangi pilihan raya itu.

“Bak kata pepatah bunyi guruh di langit air tempayan dicurahkan. Belum pun menang PRN Sabah, parti-parti politik sudah mula bicara dan berebut jawatan Ketua Menteri.

“Pimpinan utama UMNO sendiri mengaku secara jelas yang mereka tidak selesa dengan tindakan Tan Sri Muhyiddin Yassin menamakan Datuk Hajiji Noor sebagai calon Ketua Menteri Sabah sesuka hati tanpa berunding. Sudahlah bertembung sesama sendiri hingga 17 kerusi, kini berebut tempat Ketua Menteri pula.

“Kita tidak pasti apakah sebenarnya masalah dan perselisihan dalaman yang berlaku antara mereka kerana kita pun tahu BN tidak begitu selesa dengan kewujudan PN sebagai satu entiti gabungan politik rasmi,” katanya.

Bagaimanapun katanya lebih menyedihkan, pada masa sama salah satu parti terbesar orang Melayu terus dilupakan dan tidak diberikan kerusi walaupun satu.

Haji Aminuddin berkata, nasib baik parti itu sabar dan terus bersedia untuk membantu walaupun ada pihak yang melabelkan mereka sebagai parti tunggangan sahaja.

“Cuma persoalannya masih adakah calon pemimpin yang berjiwa rakyat dalam PRN kali ini? Satu soalan yang mengundang sejuta jawapan tanda tanya. Saya harap masih ada, dan individu itulah yang naik nanti,” katanya.

PRN Sabah diadakan susulan pembubaran DUN pada 30 Julai lalu. Sehari sebelum itu, bekas Ketua Menteri Tan Sri Musa Aman mendakwa mempunyai cukup majoriti untuk mengambil alih tampuk pemerintahan kerajaan negeri.


Hentikan hiburan melampau

BANGI, 5 Rabiulakhir 1444H, Isnin – Hiburan melampau perlu dihentikan segera demi membangunkan modal insan yang berkualiti dan berintegriti.

Pengerusi BERJASA Pahang, Dr Mohamad Nor Sundari berkata, semestinya, hiburan melampau bukan budaya kita dan perlu dihentikan segera.

“Ini kerana kita tidak mahu anak muda bakal pimpinan negara kelak membuang masa dengan perkara yang tidak membangunkan intelektual.

“Dalam tempoh dua bulan sahaja, hampir 10 konsert hiburan dan nyanyian daripada artis luar negara akan berlangsung di Malaysia.

“Lebih menyedihkan lagi apabila terdapat kenyataan daripada pemimpin negara yang menyokong serta mempromosikan penganjuran konsert hiburan dengan alasan meraikan minat anak muda,” katanya dalam kenyataan, hari ini.

Beliau berkata demikian sebagai mengulas mengenai konsert antarabangsa melibatkan barisan artis luar negara yang diadakan di negara ini.

Ogos lalu, penyanyi K-Pop popular, Blackpink menggegarkan Kuala Lumpur dalam konsert mega di negara ini.

Semalam juga turut berlangsung konsert persahabatan Jepun-Malaysia yang diadakan di Zepp Kuala Lumpur.

Mengulas lanjut, Dr Mohamad berkata, penganjuran konsert berkenaan tidak mendatangkan sebarang manfaat dalam pembinaan sahsiah diri.

Tegas beliau, Kementerian Belia Sukan dan agensi-agensi lain lain yang terlibat dalam membangunkan belia serta masyarakat, mahupun yang membangunkan sahsiah rohani perlu bekerjasama rapat.

“Jangan biarkan agenda ini kekal retorik jika tiada sebarang pelaksanaan,” katanya.


Akta Anti Lompat Parti dijangka berkuat kuasa 2 September: Wan Junaidi

KUALA LUMPUR, 13 Zulhijjah 1443H, Rabu – Rang Undang-Undang (RUU) Anti Lompat Parti yang akan dibentangkan di Parlimen pada 18 Julai ini dijangka diwartakan sebagai undang-undang selewat-lewatnya awal September, kata Datuk Seri Dr Wan Junaidi Tuanku Jaafar.

Menteri di Jabatan Perdana Menteri (Parlimen dan Undang-undang) itu berkata, draf telah dimuktamadkan dan RUU berkenaan akan melalui pelbagai peringkat proses enakmen.

Ia dijangka mendapat perkenan Yang di-Pertuan Agong pada 26 Ogos sebelum ia diwartakan antara 29 Ogos dan 2 September, tambahnya.

Kata lagi, perbahasan mengenai pindaan itu akan berlangsung pada 27 dan 28 Julai selepas ia dibentangkan pada Isnin (18 Julai).

“Beberapa menteri telah mengemukakan soalan melalui mesyuarat Kabinet pada 1 Jun dan Jawatankuasa Pilihan Khas Parlimen (PSC) mengenai Undang-undang Anti Lompat Parti telah menjawab soalan-soalan itu pada mesyuarat Kabinet 13 Julai,” katanya dalam satu kenyataan, hari ini.

Beliau berkata, RUU dan laporan daripada PSC akan dibentangkan di meja Ahli Parlimen pada hari Isnin untuk rujukan mereka.

“Mesyuarat juga bersetuju mengenai (garis masa) pembentangan pindaan di kedua-dua Dewan Rakyat dan Dewan Negara serta perbahasan pada 27 dan 28 Julai di Parlimen, mengikut budi bicara Speaker.

“Penglibatan Bahagian Hal Ehwal Undang-undang Jabatan Perdana Menteri dan Jabatan Peguam Negara dengan Ahli Parlimen kerajaan akan diadakan pada 25 Julai dan Ahli Parlimen pembangkang, pada 26 Julai,” katanya.

Wan Junaidi berkata, pertemuan dengan Ahli Dewan Negara akan diadakan pada 8 Ogos, dengan bacaan kali pertama pada 9 Ogos dan bacaan kedua pada 10 Ogos.

“Selepas mendapat kelulusan daripada kedua-dua dewan, pindaan itu akan dibentangkan kepada Yang di-Pertuan Agong di bawah Perkara 66 Perlembagaan Persekutuan antara 11 dan 26 Ogos untuk perkenan dan diwartakan antara 29 Ogos dan 2 September,” katanya.


81,240 individu pulang ke tanah air

KUALA LUMPUR, 18 Rabiulakhir 1442H, Jumaat – Seramai 81,240 individu pulang ke tanah air melalui pintu masuk sempadan antarabangsa sejak 24 Julai lepas dan ditempatkan di 75 hotel serta 17 Institut Latihan Awam dan institut pengajian tinggi swasta di seluruh negara.

Menteri Kanan (Kluster Keselamatan) Datuk Seri Ismail Sabri Yaakob berkata, daripada jumlah itu 11,682 individu sedang menjalani proses kuarantin wajib, 509 individu dihantar ke hospital untuk rawatan.

“Manakala 69,049 individu telah discaj dan dibenarkan pulang,” katanya dalam satu kenyataan berkaitan Perintah Kawalan Pergerakan (PKP) dan PKP Pemulihan (PKPP) hari ini.

Mengenai tangkapan individu ingkar pematuhan prosedur operasi standard (SOP) PKP yang diketuai Polis Diraja Malaysia (PDRM), Ismail Sabri berkata, 412 individu ditahan semalam dengan 403 daripadanya dikompaun manakala sembilan direman.

“Antara kesalahan tertinggi dilaporkan ialah gagal mematuhi arahan penjarakan fizikal (135), aktiviti pusat hiburan (113), tidak memakai pelitup muka (64), tidak menyediakan peralatan merekod butiran pelanggan (59), rentas daerah atau negeri PKP Bersyarat tanpa kebenaran (27) dan lain-lain kesalahan (14),” katanya.

Dalam perkembangan berkaitan, Ismail Sabri berkata, Operasi Benteng yang dilaksanakan bagi mengekang jenayah rentas sempadan berjaya memberkas 51 pendatang tanpa izin, 11 tekong serta merampas sebuah bot dan dua kenderaan darat.

Berkaitan pemantauan barang keperluan asas, beliau berkata Kementerian Perdagangan Dalam Negeri dan Hal Ehwal Pengguna (KPDNHEP) telah membuat pemantauan harian ke atas 12 jenis bekalan barangan di 686 premis perniagaan termasuk 488 peruncit, 166 pemborong dan 32 pengilang.

Ismail Sabri berkata, pegawai penguatkuasa KPDNHEP turut melakukan 842 pemeriksaan khas pematuhan SOP PKPP dan mendapati hanya satu premis tidak mematuhi SOP ditetapkan.

Bagaimanapun, beliau menggesa pengusaha dan orang ramai agar mengamalkan kawalan kendiri termasuk penjarakan fizikal dan kebersihan diri terutamanya ketika menjalankan aktiviti jual beli barangan keperluan harian.

Berhubung Ops Sanitasi Awam COVID-19, beliau berkata, sehingga semalam sebanyak 41 operasi sanitasi meliputi 10 zon merah, lima zon jingga, 11 zon kuning dan dua zon hijau membabitkan 10 negeri dan satu Wilayah Persekutuan kecuali Putrajaya, Perak dan Selangor. -Bernama


Wanita Pertama Turkiye sambut baik draf resolusi Islamofobia PBB

ANKARA, 29 Syawal 1444H, Sabtu – Istilah Islamophobia dimasukkan dalam draft resolui berikutan inisiatif Wakil Tetap Turkiye yang dicadangkan kepada Pertubuhan Pendidikan Kebudayaan dan Saintifik Pertubuhan Bangsa-Bangsa Bersatu (UNESCO).

Emine Erdogan, menerusi ciapan di Twiter berkata, keputusan itu akan mempercepatkan usaha memerangi jenayah yang dilakukan secara terbuka terhadap penganut agama Islam.

Kemasukan istilah “Islamophobia” dalam draf resolusi UNESCO mengenai diskriminasi dan perkauman adalah langkah positif untuk semua masyarakat Islam dan masyarakat pada umumnya, kata Wanita Pertama Turki pada hari Jumaat, lapor Anadolu Agency.

“Saya berharap keadilan dan toleransi akan diterapkan dalam persekitaran di mana negara yang dilihat sebagai pusat demokrasi dan kebebasan berdiam diri terhadap peningkatan kebencian dan diskriminasi,” tambahnya.

Turkiye mengambil langkah konkrit untuk menangani isu Islamofobia di peringkat global dan pakar menyatakan bahawa negara itu boleh memimpin orang lain dengan menginstitusikan memerangi masalah itu.

Para pegawai Turkiye terus menerus menyeru para pemimpin dunia untuk mengambil tindakan untuk menghentikan perbuatan jahat terhadap umat Islam dan telah mengambil tindakan untuk mengatasi masalah yang semakin meningkat. -Agensi


Peranan ahli keluarga penting bendung penularan COVID-19

KUALA LUMPUR, 21 Rabiulawal 1442H, Sabtu – Anggota keluarga memainkan peranan penting melindungi keluarga masing-masing daripada bahaya COVID-19, selain bertanggungjawab membendung penularan pandemik itu dalam komuniti, kata Perdana Menteri, Tan Sri Muhyiddin Yassin.

Muhyiddin berkata, tanggungjawab dan cabaran keluarga juga makin bertambah dalam meningkatkan penjagaan kesihatan keluarga, memastikan kelangsungan pendidikan anak semasa di rumah, dan penjagaan anak semasa bekerja.

Beliau berkata demikian dalam perutusan pelancaran Sambutan Bulan Keluarga Kebangsaan bertemakan ‘Kita Jaga Keluarga’ secara langsung menerusi Facebook Kementerian Pembangunan Wanita, Keluarga dan Masyarakat (KPWKM), hari ini.

Susulan itu beliau berkata, Belanjawan 2021 telah memberikan tumpuan khusus kepada inisiatif-inisiatif membantu golongan rentan yang terjejas dengan pandemik COVID-19, dan kerajaan Perikatan Nasional (PN) terus komited menetapkan visi Malaysia sebagai negara yang mampan, adil, saksama dan inklusif.

“Tema sambutan Bulan Keluarga Kebangsaan pada tahun ini, iaitu ‘Kita Jaga Keluarga’ bertepatan dengan situasi, ketika kita semua sedang menghadapi ancaman COVID-19. Kesan pandemik COVID-19 ke atas negara dan amalan norma baharu telah mengubah kehidupan kita.

“Kerajaan terus berusaha meringankan beban kos sara hidup rakyat dan menyediakan program perlindungan sosial yang komprehensif bagi memastikan golongan rentan serta berpendapatan rendah tidak tertinggal daripada arus pembangunan negara,” katanya.

Muhyiddin berharap sambutan itu dapat meningkatkan kesedaran serta komitmen masyarakat dan semua pihak untuk mengukuhkan institusi keluarga, di samping menekankan bahawa kekuatan sesebuah keluarga adalah tonggak utama menjamin kestabilan masyarakat dan keutuhan negara.

Perdana Menteri berkata, kerajaan komited melindungi institusi keluarga terkesan COVID-19 dengan memberi pelindungan, sokongan emosi dan khidmat kaunseling bagi membina semula kekuatan keluarga agar lebih cekal dalam menghadapi cabaran pada masa akan datang.

Jelasnya, keluarga terjejas dengan pandemik ini perlu diperkasa dan diberi sokongan bagi memulakan kehidupan baharu dan meneruskan kelangsungan hidup.

Muhyiddin seterusnya memuji sikap mulia rakyat iaitu saling bantu-membantu keluarga yang memerlukan bantuan tanpa mengira bangsa dan agama ketika masa tempoh Perintah Kawalan Pergerakan (PKP) lepas.

“Saya percaya negara mampu bangkit semula selepas ini. Inilah Keluarga Malaysia yang unik dan sentiasa bersama-sama bantu-membantu baik ketika susah atau senang,” katanya.

Beliau berkata, sistem sokongan yang komprehensif memerlukan penglibatan semua pihak termasuk agensi kerajaan, badan bukan kerajaan (NGO), swasta dan orang perseorangan untuk peduli keluarga dan saling membantu keluarga yang memerlukan bantuan.

“Dalam hal ini, saya difahamkan pihak kementerian (KPWKM) menyediakan khidmat sokongan dalam membantu menangani isu tekanan emosi di Talian 15999 secara 24 jam.

“Selain itu, Inisiatif Pelan Jana Semula Ekonomi Negara pula menyediakan Bantuan Khas Ibu Tunggal. Saya percaya bahawa inisiatif ini dapat membantu mengurangkan beban kewangan ibu tunggal untuk meneruskan kehidupan bersama anak-anak dan ahli keluarga,” katanya.

Muhyiddin turut mengucapkan taniah kepada KPWKM yang cakna dengan amalan norma baharu dan terus berusaha menyampaikan perkhidmatan kepada masyarakat walaupun terdapat kekangan secara fizikal. – Bernama


Puak tentera Sudan berebut senjata, depot bahan api

KHARTOUM, 19 Zulkaedah 1444H, Rabu – Tentera Sudan sedang mempertahan kompleks perindustrian tentera yang dipercayai mengandungi stok besar senjata dan peluru di selatan Khartoum, berhampiran dengan depot bahan api dan gas yang berisiko meletup, kata penduduk tempatan pada hari Rabu.

Pasukan separa tentera Rapid Support Forces (RSF), dalam minggu kelapan perebutan kuasa dengan Angkatan Tentera Sudan, menyerang kawasan yang mengandungi kompleks Yarmouk sebelum berundur berikutan pertempuran hangat, kata saksi.

RSF dengan cepat merampas kawasan ibu kota selepas perang meletus di Khartoum pada 15 April tetapi mungkin menghadapi kesukaran untuk mengisi semula stok peluru dan bahan api.

Pertempuran merentasi tiga bandar yang membentuk wilayah ibu kota Sudan yang lebih besar iaitu Khartoum, Bahri dan Omdurman, telah meningkat sejak gencatan senjata selama 12 hari yang secara rasmi tamat pada 3 Jun.

“Sejak semalam, berlaku pertempuran ganas yang melibatkan pesawat dan artileri serta pertempuran di darat dan jumlah asap yang banyak,” kata Nader Youssef, seorang penduduk yang tinggal berhampiran Yarmouk.

Di Bahri, pemotongan air selama lebih 50 hari telah memaksa ramai orang keluar dari rumah mereka dan tidak mempunyai apa-apa untuk diminum, serta terperangkap dalam serangan tembak-menembak ketika mencari air.

Lebih 1,428,000 orang telah dihalau dari rumah mereka di Sudan dan 476,800 lagi telah melarikan diri ke negara jiran, yang kebanyakannya sudah bergelut dengan kemiskinan dan konflik dalaman, menurut anggaran Pertubuhan Migrasi Antarabangsa (IOM).

Kementerian Kesihatan Sudan merekodkan sekurang-kurangnya 780 kematian orang awam akibat pertempuran itu dan pegawai perubatan berkata banyak mayat masih tidak dikutip atau tidak direkodkan. – Agensi


Vaksin COVID-19 siap akhir tahun ini: WHO

GENEVA, 19 Safar 1442H, Rabu – Pertubuhan Kesihatan Sedunia (WHO) mengesahkan vaksin COVID-19 – virus yang sudah merebak ke 211 negara – dijangka siap penghujung tahun ini.

Perkara itu dimaklumkan Ketua Pengarah WHO, Tedros Ghebreyesus dalam mesyuarat bersama 34 anggota organisasi itu semalam.

“Kita memerlukan vaksin, dan mengharapkan ianya diperoleh pada penghujung tahun ini,” katanya.

Pada masa ini, WHO mengetuai penghasilan vaksin global COVAX yang mempunyai sembilan eksperimen vaksin, merangkumi 168 negara dengan dua bilion dos bakal diedarkan kepada mereka memerlukan pada akhir 2021.

“Perkara paling penting sekarang ialah melabur atau menggunakan semua alat yang ada.

“Banyak negara menunjukkan bahawa dengan alat yang kita miliki, mereka dapat mengawal pandemik itu,” katanya merujuk ACT Accelerator.

COVAX adalah asas utama vaksin Access to COVID-19 Tools (ACT) Accelerator, yang turut diketuai  WHO dan Gabungan untuk Inovasi Kesediaan Wabak (CEPI).

“Apa yang paling penting adalah komitmen politik daripada pemimpin, terutamanya dalam pengagihan vaksin secara adil,” katanya.

Sehingga kini berlaku persaingan di seluruh dunia untuk menghasilkan vaksin, dengan 5.7 bilion dos yang sedang dibangunkan sudah ditempah, setakat bulan lalu.

Namun, WHO memberi amaran bahawa vaksin bagi imunisasi secara meluas terhadap COVID-19 hanya akan berada di pasaran pada pertengahan tahun depan.-  Agensi


Ibadah korban di Bumi Anbia, Aman Palestin sasar sumbangan RM 8 juta

Oleh Athirah Huda Zalhe

BANGI, 26 Syawal 1444H, Rabu – Aman Palestin Berhad meneruskan kempen Ibadah Korban di Bumi Anbia bagi tahun 2023 untuk mengajak masyarakat Malaysia berkongsi kegembiraan bersama rakyat di Palestin, Syria dan Yaman sempena sambutan Aidiladha tidak lama lagi.

Ketua Pegawai Eksekutif Aman Palestin, Awang Suffian Awang Piut berkata, pihaknya menyasarkan penyertaan sumbangan bernilai RM8 juta dengan memperuntukkan sebanyak 522 ekor lembu dan 2,761 ekor kambing.

Beliau berkata, Aman Palestin juga menyasarkan hampir 800,000 penerima bakal mendapat manfaat daripada kempen yang bukan hanya meliputi tiga negara utama, bahkan termasuk juga Malaysia serta Indonesia.

“Usaha ibadah korban di sana (Palestin, Syria dan Yaman) sudah dilaksanakan oleh Aman Palestin sejak bermulanya penubuhan Aman Palestin pada tahun 2006.

“Pada tahun 2022, Aman Palestin telah berjaya melaksanakan ibadah korban di Palestin, Syria dan Yaman dengan pelaksanaan ibadah korban yang memberi manfaat kepada 788,349 orang di sana,” katanya pada sidang media ‘Korban di Bumi Anbia’ di sini, hari ini.

Awang Suffian berkata, pencapaian yang terus meningkat setiap tahun melalui kempen itu mendorong Aman Palestin meneruskannya lagi bagi 2023 dengan membawa tema ‘Kongsi Kegembiraan, Ringankan Beban’.

“Aman Palestin membuka ruang penyertaan masyarakat untuk melaksanakan ibadah korban sebahagian lembu atau seekor kambing dan akan dijalankan di tiga negara utama iaitu Palestin, Syria dan Yaman.

“Bagi ibadah korban sejuk beku, penyembelihan dilaksanakan di India dan Brazil, dibekukan dan dihantar kepada penduduk di Gaza dan Syria dalam jangka masa tiga hingga empat bulan.

“Ibadah korban di Malaysia dan Indonesia juga dilaksanakan untuk diagihkan kepada rakyat Malaysia dan Indonesia yang memerlukan serta komuniti dan pelajar Palestin dan Yaman yang berada di Malaysia,” katanya.

Beliau berkata, peserta boleh memberikan sumbangan mengikut pakej yang ditawarkan dengan kadar serendah RM10 sehingga RM2,300 bagi bahagian lembu atau seekor kambing.

“Melalui kempen ini juga, Aman Palestin akan membawa masyarakat dan para peserta ibadah korban, sama-sama menghayati ibadah korban yang mereka laksanakan melalui penghantaran Misi Kemanusiaan Ibadah Korban ke Palestin, Syria, Lubnan dan Yaman.

“Dengan pelaksanaan misi ini, Aman Palestin sedaya upaya memastikan setiap ibadah korban yang disertai oleh masyarakat dapat dilaksanakan dengan lancar,” katanya.

Sehubungan itu, peserta yang berminat menyertai kempen berkenaan boleh melayari laman web http://jommenyumbang.com/ms/kempen/ibadah-korban-di-bumi-anbia-2023 atau hadir ke 20 pejabat cawangan Aman Palestin di seluruh negara.


21 cedera kilang kimia meletup, terbakar di Thailand

BANGKOK, 24 Zulkaedah 1442H, Isnin – Satu letupan kuat dan kebakaran besar berlaku di sebuah kilang plastik di daerah Bang Phli, Thailand pada awal Isnin, mencederakan sekurang-kurangnya 21 orang, lapor Sputnik memetik Bangkok Post.

Kejadian berlaku di kilang Ming Dih Chemical Co, menempatkan sekitar lima hingga enam gudang dengan 50 tan bahan kimia, menurut akhbar itu.

Letupan itu turut mencetuskan kebakaran besar mengakibatkan kerosakan pada kilang dan bangunan serta rumah yang terletak dalam radius satu kilometer (km).

Pihak berkuasa tempatan di wilayah Samut Prakan telah mengarahkan penduduk yang berada dalam radius lima km dari kilang dipindahkan.

Punca letupan masih belum diketahui. – Bernama


Kereta api tak berhenti, KTMB gantung tugas kakitangan

KOTA BHARU, 6 Jamadilakhir 1443H, Ahad – Keretapi Tanah Melayu (KTMB) Berhad menggantung tugas kakitangan yang terlibat dalam kejadian tren Shuttle Timuran No 51 tidak berhenti di Hentian Kuala Gris, Kuala Krai pagi tadi.

KTMB menerusi kenyataan yang dikeluarkan dalam laman Facebook hari ini memaklumkan, siasatan lanjut sedang dijalankan dan tindakan akan diambil sekiranya berlaku kecuaian oleh kakitangan terbabit dalam insiden itu.

“KTMB mengesahkan tren Shuttle Timuran No 51 yang berlepas dari Stesen Tumpat pada pukul 4.05 pagi tidak berhenti di Hentian Kuala Gris pada 7.08 pagi.

“KTMB memandang serius dan berasa kesal dengan kejadian lebih-lebih lagi melibatkan 100 pelajar Sekolah Menengah Kebangsaan (SMK) Dabong yang baru memulakan sesi persekolahan hari ini,” menurut kenyataan itu.

Justeru, KTMB memohon maaf kepada pelajar, ibu bapa dan pihak sekolah yang terlibat dan kesal dengan kejadian yang berlaku.

“Tindakan penambahbaikan akan dilakukan secara berterusan dan KTMB menjamin insiden yang sama tidak akan berulang pada masa hadapan,” menurut kenyataan itu.

Terdahulu, media melaporkan kira-kira 100 pelajar SMK Dabong tidak dapat mengikuti hari pertama persekolahan apabila tren yang menjadi pengangkutan mereka untuk ke sekolah itu tidak berhenti di stesen terbabit. – Bernama


Lelaki di Kedah kena mohon kebenaran mahkamah sebelum poligami

ALOR SETAR, 9 Rejab 1444H, Selasa -Pengerusi Jawatankuasa Agama Islam, Pendidikan dan Sumber Manusia negeri, Datuk Najmi Ahmad memberi peringatan kepada para suami beragama Islam di Kedah supaya bersikap jujur sebelum berpoligami.

Beliau berkata, mereka perlu minta kebenaran mahkamah sebelum berkahwin.

“Nilai kemampuan diri, jujur pada diri sendiri sama ada anda sesuai atau tidak untuk perkahwinan poligami,” katanya.

Beliau menjelaskan, adalah tidak tepat untuk mengandaikan bahawa seseorang itu memerlukan kebenaran daripada isteri pertama untuk berpoligami.

“Kebenaran mahkamah yang diperlukan, walaupun isteri pertama perlu dimaklumkan mengenainya,” katanya seperti dilapor NST.

Beliau berkata demikian pemberita selepas menghadiri Bazar Buku Kedah.

Katanya, mahkamah akan menilai permintaan itu berdasarkan kemampuan kewangan pemohon, khususnya berkaitan nafkah (penyelenggaraan) pihak terbabit.

“Jangan cuba menyembunyikan perkahwinan (poligami) jika anda mampu dari segi kewangan.

“Walaupun perkara itu dibawa ke mahkamah, tidak sepatutnya timbul sebarang isu kerana kebimbangan utama mahkamah adalah nafkah pihak terbabit,” katanya.

Bagaimanapun, beliau menegaskan meminta kebenaran daripada mahkamah tidak menjamin kelulusan, kerana mahkamah hanya akan memberi ‘lampu hijau’ sekiranya suami difikirkan berkemampuan.

Untuk rekod, Dewan Undangan Negeri Kedah pada Julai lalu meluluskan pindaan Enakmen Keluarga Islam negeri untuk menaikkan denda RM1,000 dan penjara enam bulan bagi mereka yang berpoligami tanpa mendapat kebenaran mahkamah kepada RM3,000 dan penjara setahun.

Najmi turut mengingatkan pasangan Malaysia yang berkahwin di luar negara supaya mendaftar dengan pihak berkuasa tempatan di sini bagi mengelak perkahwinan itu tidak diiktiraf.

“Pertama sekali, jika ada surat pengesahan daripada Konsulat kami di Thailand atau pihak berkuasa berkaitan di sana, perkahwinan itu disifatkan sebagai sah.

“Kegagalan mendaftarkan perkahwinan mereka mungkin menimbulkan masalah termasuk mendapatkan sijil kelahiran anak-anak dan menjejaskan hak mereka untuk mendapat pendidikan awam,” katanya.

Najmi berkata, kebanyakan kes bermasalah membabitkan lelaki berkahwin secara rahsia di Thailand, khususnya suami berpoligami kerana takut untuk memaklumkan kepada isteri pertama.


Lebih baik Trump menang, terus kelam-kabutkan Amerika

BANGI, 23 Rabiulawal 1442H, Isnin – Dunia dipercayai akan sedikit aman sekiranya Donald Trump terus menjadi Presiden Amerika Syarikat (AS), kerana sikap kelam-kabut beliau menyebabkan negara itu berada dalam keadaan tidak stabil.

Telatah Trump itu pastinya menyebabkan AS tidak lagi dipercayai sekali gus membuat ia menjadi tidak tenteram, dan perkara tersebut disifatkan baik untuk dunia.

Demikian pandangan yang dilemparkan oleh Presiden Ikatan Muslimin Malaysia (ISMA), Haji Aminuddin Yahaya susulan kemenangan Joe Biden dalam Pilihan Raya Presiden AS ke-59, semalam.

Aminuddin menjelas, bersandarkan kepada beberapa fakta antaranya Trump tidak suka kepada peperangan dan menolak golongan Lesbian, Gay, Biseksual dan Transgender (LGBT), beliau lebih gemar jika tokoh korporat itu terus menerajui AS.

Tegasnya, dalam konteks ini, beliau mengambil kaedah syarak iaitu menolak sesuatu yang lebih mudarat daripada dua kemudaratan.

“Mungkin ada yang kata bahawa kedua-dua calon itu tidak baik kerana mereka menentang Islam dan menyokong Yahudi. Saya katakan bahawa itu kenyataan yang benar.

“Trump tidak suka kepada peperangan dan semasa menjadi Presiden tidak ada satu pun peperangan yang beliau mulakan. Berbanding Barack Obama, semasa pemerintahannya selama lapan tahun, beliau telah memerangi tak kurang tujuh negara. Kita kena ingat semasa itu Joe Biden adalah Timbalan Presiden.

“Obama telah meluluskan undang-undang mengiktiraf golongan ini (LGBT) sehingga seluruh dunia mula mengikutinya. Trump tidak mengiktiraf golongan ini dan pasti ia adalah lebih baik untuk dunia, memandangkan Amerika sering kali dijadikan ‘kiblat’ dalam pelbagai perkara oleh banyak negara,” katanya dalam kenyataan, hari ini.

Bahkan, Aminuddin menambah, bekas calon Presiden AS, Hillary Clinton dari parti Demokrat dalam kempennya suatu ketika dahulu berjanji jika dipilih beliau akan memastikan negara itu menjadi ‘polis’ dunia.

“Saya jangka dunia akan sedikit aman jika Trump terus memerintah. Malah, Trump telah mula berbaik dengan musuh utama Amerika, Kim Jong-un dari Korea Utara,” katanya.

Selain itu, katanya lagi, Trump tidak mengiktiraf Perjanjian Perkongsian Trans Pasifik (TPPA), manakala polisi Demokrat yang dipelopori Clinton ketika itu mendesak dunia termasuk Malaysia menyertainya.

Aminuddin menegaskan, jika perjanjian itu ditandatangani, negara tidak akan dapat menentukan nasib mereka sendiri tetapi sebaliknya ditentukan oleh AS.

“Kita dimaklumkan jika Malaysia mengiktiraf TPPA ini, 18 undang-undang negara terpaksa diubah. Adakah kita mahu undang-undang negara diubah hanya sekadar mahu memenuhi tuntutan AS?,” soalnya.

Pada masa sama, Aminuddin berkata, Trump juga tidak gemar syarikat-syarikat besar AS melabur di luar negara.

Katanya, Trump meminta semua syarikat ini melabur di dalam AS sendiri dan beliau telah mengurangkan cukai bagi menarik minat mereka.

Keadaan ini, menurutnya, sudah pasti lebih baik kerana ekonomi dunia tidak lagi dicengkam oleh syarikat-syarikat dari AS.


Resolusi Dong Zong melampau, undang ketidakharmonian kaum

BANGI, 11 Zulhijjah 1441H, Sabtu – Resolusi yang disuarakan pertubuhan radikal Cina Dong Zong akan mengundang ketidakharmonian perpaduan kaum di Malaysia serta menyebabkan ada pihak berasa terancam.

Terdahulu, akhbar berbahasa Cina, Oriental Daily melaporkan, Mesyuarat Agung Dong Zong meluluskan tujuh resolusi yang mana antaranya menuntut pengenalan tulisan Jawi di sekolah dilaksanakan seiring dengan pengenalan seni kaligrafi kaum lain.

Manakala, enam lagi resolusi lain yang diluluskan adalah mengenai semakan semula Akta Pendidikan 1996, menubuhkan jawatankuasa pemantau pendidikan serta penyaluran peruntukan secara adil kepada semua jenis aliran pendidikan.

Pertubuhan pendesak itu turut menuntut kerajaan menyegerakan pengiktirafan Sijil Peperiksaan Bersepadu (UEC), mengembalikan status perundangan Sekolah Menengah Jenis Kebangsaan (SMJK) dan pengecualian cukai tambahan ke atas pertubuhan tidak berasaskan keuntungan dan institusi pendidikan persendirian.

Menempelak resolusi Dong Zong, Presiden Ikatan Guru-Guru Muslim Malaysia (iGuru), Ustaz Mohd Azizee Hasan berkata, tuntutan itu bersifat melampau dan biadab di saat negara masih lagi berdepan isu pandemik COVID-19.

Lebih mendukacitakan katanya, tuntutan itu dibuat ketika keadaan politik negara yang tidak stabil yang menuntut kepada pemulihan ekonomi.

Bidasnya, pihak kerajaan telah memberikan banyak bantuan kepada sekolah-sekolah persendirian Cina, justeru tidak wajar mereka menuntut lebih dari itu.

“Satu hal yang menunjukkan sikap melampau mereka ia menuntut ditubuhkan jawatankuasa pemantau bagi memantau salah guna kuasa Kementerian Pendidikan (KPM) sedangkan kita sudah Suruhanjaya Pencegahan Rasuah Malaysia (SPRM) sebagai badan berautoriti juga institut intergriti negara.

“Dong Zong sepatutnya membantu KPM menyuburkan elemen perpaduan kaum dari menuntut sesuatu yang boleh menggugat kestabilan kaum,” bidasnya lagi.

Isu pengiktirafan UEC sejak kebelakangan ini semakin ‘panas’. Terdahulu, Pengerusi Terhormat Hua Zong, Tan Sri Lim Huah Leong meminta semua pemimpin pertubuhan Cina ‘berdiam diri’ dalam beberapa isu termasuklah tidak berbincang secara terbuka mengenai UEC.

Huah Leong dilaporkan berkata, situasi politik semasa tidak stabil dan jika pemimpin pertubuhan Cina berterusan meminta pengiktirafan UEC, mereka akan terjerumus ke dalam perangkap.

Bagaimanapun Dong Zong dilaporkan seolah-olah tidak bersetuju gesaan Hua Zong, sebaliknya bertegas untuk tetap konsisten dengan pendirian mereka berhubung isu pengiktirafan UEC.

Pengerusi Dong Zong, Tan Tai Kim menegaskan semua pertubuhan Cina konsisten dalam pendirian mereka untuk mendapatkan pengiktirafan UEC, namun melalui pendekatan yang lebih lembut.

Orientaldaily melaporkan, Tai Kim turut berharap supaya kerajaan menambah peruntukan untuk Sekolah Jenis Kebangsaan Cina (SJKC), dan merancang berhubung terus dengan Kementerian Pendidikan (KPM) mengeni perkara itu.

Katanya, Dong Zong akan menyerahkan memorandum supaya peruntukan untuk Sekolah Menengah Jenis Kebangsaan (SMJK) dan SJKC dimasukkan dalam pembentangan Belanjawan 2021, dengan mengekalkan RM50 juta atau menambah jumlah itu.


Mahu Pulau Pinang jadi Singapura kedua punca kerajaan negeri gelabah?

BANGI, 20 Zulkaedah 1444H, Jumaat – Isu dakwaan Pulau Pinang adalah milik Kedah bukanlah satu isu yang besar selagi mana negeri itu tidak keluar dari Malaysia.

Perunding Kanan Hubungan Antarabangsa Ikatan Muslimin Malaysia (ISMA), Ustaz Muhammad Fauzi Asmuni berkata, perkara yang perlu menjadi perhatian utama adalah sejauh mana kerajaan Pulau Pinang sekarang membela Melayu Islam dalam pengurusan dan pembangunan negeri itu.

Ia termasuk isu pengambilalihan 29 kampung Melayu, keluasan tanah wakaf Islam, Projek Pulau Pinang Selatan (PSI) yang menghimpit kaum Melayu serta menjadi kebimbangan berasas yang dirasai oleh penduduk Melayu di sana.

“Adakah di sana terdapat usaha untuk menjadikan Pulau Pinang sebagai Singapura Kedua? Soalan saya, bukan tuduhan.

“Kalau ada hasrat itu, logiklah kerajaan Pulau Pinang jadi menggelabah tak tentu hala bila timbul isu Pulau Pinang duduk di bawah Kedah.

“Dalam keadaan Pulau Pinang sebagai negeri sendiri pun susah nak keluar, kalau duduk bawah Sultan Kedah mereka perlu lupakanlah terus hasrat tersebut,” katanya dalam kenyataan, hari ini.

Bagaimanapun, Ustaz Fauzi yakin isu ini boleh diselesaikan sekiranya semua pihak bersedia untuk berbincang secara baik.

“Boleh buka dokumen-dokumen sejarah seperti perjanjian 1786 atau perjanjian 1869. Tapi bacalah dokumen itu dengan segala latar belakang peristiwa yang melatarinya. Boleh kaji juga perisitiwa 1791, ketika Sultan Abdullah cuba mengambil kembali Pulau Pinang dan fahamilah apa maksud peristiwa itu.

“Sempadan pajakan juga perlu dikaji seluas mana dan adakah ianya sama seperti sempadan Pulau Pinang sebagai negeri sekarang,” katanya.

Tegasnya, penipuan dan muslihat yang berlaku dalam perjanjian-perjanjian itu sepatutnya dijadikan asas untuk memahami pula Perlembagaan 1948 dan 1957.

Bahkan, pembentukan Malaysia 1963 juga tidak boleh dipisahkan daripada segala latar belakang sejarah yang berlaku itu.

“Undang-undang dan sejarah tidak sepatutnya terpisah,” katanya.

Selain itu, Ustaz Fauzi menyifatkan kebimbangan disuarakan Datuk Seri Anwar Ibrahim mengenai ancaman Siam – Thailand – sekiranya sejarah dirungkai boleh dianggap sesuatu yang luar biasa.

“Dan dalam apa juga keadaan pun, kenyataan PMX tentang ancaman Siam mengambil alih Kedah, Perlis, itu lagi luar biasa daripada isu Pulau Pinang duduk bawah Kedah.

“Kalau Siam yang menceroboh pun diandaikan boleh ambil Kedah, maka Pulau Pinang lagi logiklah boleh duduk bawah Kedah.

“Tiba-tiba saja. Jauh sangat perginya,” katanya.

Sebelum ini, Anwar menggesa Menteri Besar Kedah atau mana-mana pemimpin tidak lagi membicarakan isu tuntutan Kedah ke atas Pulau Pinang.

Perdana Menteri berkata, tuntutan dan percubaan untuk merungkaikan perjanjian kedaulatan sedia ada boleh menyebabkan pihak lain seperti kerajaan Thailand yang dahulunya Siam menuntut wilayah Kedah atau Perlis berdasarkan perjanjian silam.


Belum ada penduduk Gaza tolak vaksin kerana ‘takut’ agenda illuminati

BANGI, 29 Muharram 1443H, Selasa – Semenanjung Gaza telah mula mengetatkan kembali prosedur operasi standard (SOP) bagi mencegah penularan wabak COVID-19 di wilayah itu.

Perkara tersebut dikongsikan oleh aktivis yang juga Pegawai Eksekutif Cinta Gaza Malaysia, Muhammad Nadir Al-Nuri Kamaruzaman di Facebooknya, hari ini.

Beliau berkata, situasi COVID-19 di Gaza tidak terlalu membimbangkan memandangkan pergerakan keluar masuk penduduk dari wilayah itu sangat terhad.

Malah, katanya, ketika perang 11 hari Saif Quds, SOP dilonggarkan kerana penduduk meletakkan keutamaan menyelamatkan nyawa daripada roket dan bom.

“Selepas perang SOP masih diringankan kerana penduduk terlalu sibuk membangunkan semula Gaza.

“Ketika perang, Kementerian Kesihatan yang sebelumya mengiklankan jumlah positif COVID-19 setiap hari beralih mengiklankan jumlah syuhada yang terkorban dan cedera setiap hari.

“Bagaimanapun, saf solat di masjid sehingga kini masih lagi dijarakkan,” katanya.

Menurut Muhammad Nadir, hari ini Gaza kembali mengetatkan SOP apabila kebenaran masuk ke sebahagian pusat membeli-belah mewajibkan pemakaian pelitup muka, sementara pegawai kerajaan dan pemilik premis perniagaan juga diwajibkan mengambil vaksin.

Katanya, kerajaan juga mengambil inisiatif membuat cabutan bertuah untuk mereka yang mengambil vaksin bagi menggalakkan penduduk mengambilnya.

“Jenis vaksin yang ada sama ada Sputnik, Pfizer, Moderna dan lain-lain bergantung kepada sumbangan daripada negara yang memberikannya kepada Palestin.

“Di Gaza, akibat kejahilan sebahagian kecil penduduk takut untuk mengambil vaksin atas alasan kesan kepada kesihatan, tetapi tidak pernah kedengaran orang menolak vaksin kerana takut ia agenda illuminati dan Freemason apatah lagi projek Yahudi dan WHO untuk membunuh umat Islam,” katanya.


Afrika Selatan larang jual arak, kembalikan perintah berkurung

JOHANNESBURG, 21 Zulkaedah 1441H, Isnin – Afrika Selatan akan menguatkuasakan semula larangan penjualan dan pengedaran alkohol bagi mengurangkan jumlah pesakit trauma, sehingga hospital memiliki lebih banyak ruang untuk merawat pesakit COVID-19, kata Presiden Cyril Ramaphosa.

Berhadapan dengan kenaikan kemasukan ke hospital kerana wabak coronavirus, Afrika Selatan juga akan melaksanakan semula perintah berkurung pada waktu malam bagi mengurangkan kemalangan lalu lintas dan mewajibkan semua penduduk memakai pelitup muka ketika berada di tempat awam.

Dalam siaran televisyen pada Ahad, Ramaphosa berkata, pegawai kesihatan memberi peringatan kekurangan tempat tidur hospital dan bekalan oksigen ketika Afrika Selatan mencapai kemuncak kes COVID-19.

Katanya, sejak penjualan dan pengedaran alkohol diperkenalkan semula pada Jun, hospital mengalami lonjakan kemasukan di unit trauma dan kecemasan mereka.

Beliau turut mengecam rakyat yang terus mengadakan perjumpaan sosial termasuk pesta dan majlis pengebumian yang sesak, dengan mengatakan bahawa mereka memberikan sumbangan besar kepada penyebaran virus dengan cepat.

“Di tengah-tengah usaha negara kita untuk memerangi virus ini, ada sebilangan orang menganjurkan pesta yang ada minuman keras dan ada yang berjalan di tempat yang sesak tanpa pelitup muka,” katanya.

Afrika Selatan mengenakan salah satu perintah bekurung paling ketat di dunia pada bulan April dan Mei, termasuk menutup hampir semua lombong, kilang dan perniagaan serta larangan penjualan alkohol dan rokok.

Langkah-langkah itu melambatkan penyebaran coronavirus bagaimanapun ekonomi Afrika Selatan yang sudah dalam kemelesetan, menguncup secara mendadak, meningkatkan pengangguran di atas 30 peratus. – Agensi


Bosnia, Herzegovina rekod 20 peratus kematian disebabkan udara tercemar

SARAJEVO, 2 Jamadilawal 1443H, Rabu – Bosnia dan Herzegovina melaporkan 20 peratus kematian di negara itu disebabkan masalah berkaitan dengan pencemaran udara.

Jurucakap Persatuan NGO Eko Akcija, Anes Podic berkata, Bank Dunia memaklumkan kematian akibat pencemaran udara di Bosnia dan Herzegovina adalah sekitar 3,400 setiap tahun, sementara Agensi Alam Sekitar Eropah melaporkan kira-kira 5,000.

“Jumlah ini sangat tinggi. Hampir 20 peratus daripada kematian di Bosnia dan Herzegovina adalah disebabkan punca yang berkaitan dengan pencemaran udara.

“Hampir semua bandar di Bosnia dan Herzegovina cuba memerangi masalah sama. Selain Sarajevo, Banja Luka, Tuzla dan Zenica adalah bandar yang paling ketara pencemaran udara,” katanya.

Malah, Podic berkata, ahli politik di Bosnia dan Herzegovina tidak berusaha untuk menyelesaikan masalah itu.

“Dapur bakar adalah masalah terbesar kami. Orang ramai sangat perlahan menggunakan pemanasan dengan gas asli.

“Setiap tahun beberapa ratus rakyat beralih kepada gas asli. Pada kadar ini, pencemaran udara akan mengambil masa berabad untuk menyelesaikan masalah itu,” katanya.

Justeru, dia menggesa rakyat lebih peka mengenai amaran ini dan menasihatkan mereka yang berada di bandar untuk keluar mendapatkan udara bersih sepanjang tempoh pencemaran. –  Agensi